Burrunba bat gauaren ilunean | Bizigiro | Berria\nEltxo arrunta (Culex pipiens). AFROBRAZILIAN Tamaina handiagoan ikusi\nLogela bat. Udako gau bat da. Ilunpetan, burrunba bat. Hasieran, ohetik urrun; gero, gertuago, lo daudenen belarriaren inguruan. Milimetro gutxi batzuetako animalia hegalari batek eragindako burrunba sarkorra da. Minutuan 800 aldiz mugitzen ditu hegalak. Halako batean, gelditu da, isildu da. Hurrengo goizean, puntu ilun bat horman. Gauean xurgatutako odolak ilundutako zomorro bat hormari itsatsita. Pikorta edo gorriune gogaikarriak ohean lo egin dutenen azaletan. Eltxoa da hormako zomorroa, eltxo arrunta (Culex pipiens). Eltxoaren ziztadek eragindakoak azaletako pikortak edo gorriuneak.\nHori da, gutxi-asko, jende askok eltxoekin duen harremana, eltxoei buruz dakiena, eltxoei buruz ikasi duena. Uda parteko intsektu gogaikarriak direla. Saihestu beharrekoak. Eltxoen kontrako gailu eta produktu saldoa merkatuan: eltxo sarea ohearen inguruan edo leihoetan, eltxoak hiltzeko tresna lokian sartuta, eskumuturreko bereziak, espraiak, eltxoak erakartzeko eta elektrokutatzeko gailuak...\nEltxoak ziztadekin lotu ohi dira, baina eltxo guztiek ez dituzte gizakiak eta animaliak ziztatzen. 3.500 eltxo espezie baino gehiago daude. Horietatik 200 batek ziztatzen dute. Eta, ziztatzen duten espezieen artean, ez dute eltxo guztiek ziztatzen: emeek bai, arrek ez. Zergatik? Emeek odoletako proteinak behar dituzte arrautzak jartzeko. Ez dute odol asko xurgatzen: 0,001 eta 0,01 mililitro artean.\n«Eltxo emeek odola behar dute arrautzak garatzeko», zehaztu du Beatriz Diaz Aranzadi zientzia elkarteko entomologo forentseak. «Odola behar dute arrautzak sortzeko zikloa hasteko: obarioaren aktibatzaile moduko bat da». Energia handia behar dute ugaltzeko eta arrautzak erruteko. Arrek eta emeek loreetako, fruituetako eta landareetako nektarra jaten dute.\nHaien bizitzaren zikloak lau aldi izaten ditu, lau garapen fase. Hiru uretan, bakarra airean edo lurrean. Arrautza, beldarra eta pupa, uretan; helduaroa, airean. Eltxo emeek ur geldietan edo uretatik oso gertu jartzen dituzte arrautzak. Dozenaka izan daitezke. Ez dute ur asko behar izaten. Ur garbian jar ditzakete, baina aukeran nahiago dituzte ur kutsatuak, zikinak. Izan daiteke euriak sortutako putzu bat, loreontzi batean pilatutako ura, urmael bat, pneumatiko zahar batean pilatutakoa...\nArrautzetatik beldarrak ateratzen dira. Uretan bizitzen dira, uretatik zintzilik, eta uretatik lortzen dituzte beharrezko elikagaiak. Ura iragazten dute, eta bakterioak eta bestelako hondakinak jaten dituzte, usteltzen ari diren hostoak, esaterako. Materia organikoa deskonposatzen dute. Aldi berean, baita nitrogenoa sortu ere.\nDiapausa, eten bat\nBeldarrak pupa bihurtzen dira. Pupak eltxo heldu bihurtzen direnean, lehortu eta hegan egiten dute. Lurrean eta airean bizitzen dira. Eltxo arruntek zentimetro bat arteko neurria izaten dute normalean. Marroi argiak dira. Eltxo helduak astebete inguru bizi dira, bi aste gehienez.\nGerta daiteke eltxo emeak arrautzak errutea, baina momentu horretako baldintzak ez izatea egokienak arrautzak garatzeko, arrautzatik beldarrera pasatzeko. «Kasu horietan», azaldu du Diazek, «arrautzak iraun egiten du beldarra garatzeko baldintza hobeak sortu arte: diapausa deitzen zaio». Arrautzek haien garapena eta jarduera eten egiten dute. Hilabeteak pasatu ditzakete horrela. Irauteko modu bat da.\nDiapausa baliagarria izan daiteke, esaterako, eltxo espezie bateko arrautzak herrialde batetik bestera edo kontinente batetik bestera joan ahal izateko. Leku berri batera iritsi eta bertako baldintzak egokiak balira, eltxoak garatuko lirateke. Diapausa baliatzen dute neguan edota ur falta dagoenean ere.\nEltxoek ura, hezetasuna eta beroa behar dituzte. Beroa, baina, neurrian: «Haiek ere muga bat dute; bero boladekin sufritu egiten dute».\nOhiko galdera: zergatik ziztatzen dituzte eltxoek pertsona batzuk besteak baino gehiago? Odola goxoagoa dutelako?\nEltxoek antzematen duten lehen gauza pertsonek arnastean jariatutako karbono dioxidoa da. Eltxoa gosea baldin badago, karbono dioxidoa usaindu dezake 30 metro ingurura. Usaindu eta gero, ikusmena baliatzen du pertsona aurkitzeko. Washingtongo Unibertsitateko ikerketa talde batek ondorioztatu zuen kolore gorria, laranja, beltza eta ziana atsegin zituztela, gorria bereziki; ez zietela jaramonik egiten, aldiz, berdeari, moreari, urdinari eta zuriari. 450 Aedes aegypti eltxo emeren 1,3 milioi hegaldi aztertu zituzten —metro bateko haize tunel batean, 16 kamerarekin—, eta otsailean argitaratu zuten ikerketa, Nature Communications aldizkarian.\nKarbono dioxidoa eta kolorea ez dira nor ziztatu eta nor ez erabakitzeko faktore bakarrak. Eltxoek aintzat hartzen dituzte pertsonen izerdiko azido laktikoa eta gorputzaren tenperatura ere.\nEltxoen loa eta atsedena\nBadira eltxoen burrunbak lo egiten uzten ez dieten pertsonak. Behin burrunba entzunda, ziztatuko dituela pentsatze hutsarekin loa galtzen dutenak. Burrunba entzun orduko argi guztiak piztu eta eltxoa hil arte bakerik ez dutenak.\nPertsonentzat ez ezik, loa eta atsedena oso garrantzitsuak dira eltxoentzat ere. Eltxoen loa, ordea, ez da asko ikertu. Ekainaren hasieran Journal of Experimental Biology aldizkarian argitaratutako ikerketa baten arabera, eltxoek lo gutxi egiten baldin badute, gero denbora gehiago pasatzen dute lo egin nahian, janari bila baino; hau da, gizakiak edo animaliak ziztatzen baino.\nCincinnatiko Unibertsitateko ikertzaile talde batek gela berezi bat sortu zuen laborategi batean, hiru eltxo mota ikertzeko: Aedes aegypti (dengearen edo sukar horiaren eltxoa), Culex pipiens (eltxo arrunta) eta Anopheles stephensi. Loa eta elikadura ohiturak aztertu zituzten astebetean.\nNahi adina lo egiten utzi zieten lau eltxotik hiru, esnatutakoan, janari bila —odola— aritu ziren; lo egiten utzi ez zieten eltxoetatik —hormak dardararazi zituzten bost minutuan behin— lautik bakarra aritu zen janari bila. Nahiago izan zuten lo egin.\nGizakiak badu joera animaliak eragiten duten onuren edo naturan dituzten funtzioen arabera neurtzeko eta sailkatzeko. Eltxoen funtzio horietako asko ikusezinak dira. Eltxoak polinizatzaileak dira. Loreen polena zabaltzen dute batetik bestera.\nHainbat animaliaren elikagai dira eltxoak, bai egunez, bai gauez. Eltxoak jaten dituzte igelek, saguzarrek, sorbeltzek, enarek, sorgin-orratzek, kakalardoek... Bakarren batek izan dezake tentazioa eltxoak desager daitezela desiratzeko, «baina, kate trofikotik maila hori desagertuz gero, kalte handia eragingo luke».\nEltxo espezie batzuetako emeek gizakiak eta animaliak ziztatzen dituzte, eta odola xurgatzen diete. Era berean, gaixotasunak zabaltzen dituzte. Gaixotasunen bektore dira: parasitoak edo birusak zabaltzen dituzte pertsonen eta animalien artean. Agian malaria da eltxoei lotutako gaitz ezagunena, baina zerrenda luzea da: dengea, sukar horia, zika, chicungunya, Niloko birusa... Parasitoak ez dituzte eltxo espezie exotikoek soilik kutsatzen: baita eltxo arruntak ere.\nDiazek batez ere txakurrei eta katuei eragiten dien gaitz bat ere aipatu du: leishmaniasia. Phlebotomus generoko dipteroek kutsatzen dute: kutsatuta dagoen ornodun baten odola xurgatzen dute, eta, beste norbait ziztatzen dutenean, gaitza pasatzen diote. Badira hegaztiak eta narrastiak kutsatzen dituzten eltxoak ere.\nIaz eltxoek Niloko birusa kutsatu zieten zenbait pertsonari Andaluzian (Espainia). Hainbat leku fumigatu zituzten, eltxoak hiltzeko, eta aurten ere hala egin dute. «Halako kasuetan batzuetan hartzen diren neurriak neurrigabeak dira», Diazen iritziz. Parkeak, mendiak... fumigatzeaz eta putzuak lehortzeaz ari da. «Oso garrantzitsua da prebentzioa. Ekosistema guztiak zaintzen baditugu eta eltxoen harrapari naturalak ondo baldin badaude, izurriteak prebenitu ditzakegu, eta eltxoek ez dute hainbesteko eragina izango».\nKlima aldaketak eragina du eltxoetan ere. Lehen eltxoentzat egokiak ez ziren lurraldeak orain badira, bertako tenperatura berotzen ari delako.\nEltxo arruntak udaberrian eta udan agertu ohi dira. Orduan hasten da haien burrunba entzuten etxeetako ilunetan. Baina neguan ere bizi dira, leku ilun eta hezeetan babestuta.\nEltxo tigrea, Txinatik Europara pneumatikoetan


Araban izango da 2019an Enoturismoaren Nazioarteko Kongresua | El Correo\nZurekinAraban izango da 2019an Enoturismoaren Nazioarteko Kongresua\nInternational Wine Tourism Conference, Exhibition & Workshop-en (IWINETC) XI. edizioa Arabako Errioxan eta Vitoria-Gasteizen izango da\nI.AGOTE Viernes, 13 abril 2018, 23:15\nEgiaztatu da Araba izango dela International Wine Tourism Conference, Exhibition & Workshop-en (IWINETC) XI. edizioaren egoitza; enoturismoaren hitzordu garrantzitsuenetako bat nazioarte-mailan. Alfredo Retortillo Turismo, Merkataritza eta Kontsumoko sailburuak hitzaldian Euskadik eta, zehazki, Arabak eta Arabako Errioxak horrelako ezaugarriak dituen kongresu baten egoitza izateko duten ahalmenak azaldu ditu.\nJardunaldian, sailburuarekin batera, Gorka Urtaran Vitoria-Gasteizko alkatea, Cristina González Arabako Enplegu, Merkataritza eta Turismo Sustapenaren diputatua, Maider Etxebarria Turismo eta Ostalaritzako zuzendaria, Felipe García Arabako Foru Aldundiko Enplegu, Merkataritza eta Turismo Sustapenaren zuzendaria eta Mariasun Saenz de Samaniego Arabar Errioxako Ardoaren Ibilbidearen presidentea egon dira.\nRetortillok azaldu du Euskadi egokia dela Europara sartzeko ate gisa, Espainiaren eta Portugalen zirkulazio naturala dela Europako kontinentearen gainerako lekuetara. Ingurune horretan, Arabako Errioxak tradizio enologiko eta enoturistiko luzea du. «Arabako Errioxatik ibiltzea ardoaren ibilbidea egitea da. Bertan aurkituko dituzue Europan bisita daitezkeen upeltegi berezienetako batzuk. Familia-enpresa txikiak daude eta formatu txikiko artisau-upeltegiak, eta upeltegi handiak».\n2019ko IWINETCen edizioa Arabako Errioxan izango dela jendaurrean azaldu ondoren, Retortillo sailburua pozik agertu da, «Arabari horrelako ezaugarriak dituzten kongresuen egoitza izateko duen gaitasuna aitortu» diotelako. Nazioarteko kongresu horretara 50 herrialde baino gehiagoko profesionalak joango dira, eta, horren bidez, Euskadi eta, zehazki, Arabako Errioxa helmuga enologiko nabarmenetakotzat ezagutuko da. Enogastronomia, dagoeneko, bada bisitatzen gaituztenen motibazio nagusietako bat, baina, 2019ko IWINETC-en bidez, haren prestigioa sustatu eta aitortuko da».\nLiburu eta Disko Azoka izango da asteburu honetan Amurrion Arabak onetsi du Arabaren garapen jasangarrirako 165 neurriko ekintza programa


Zaintzarik gabe, iraultzarik ez! - Sakana - Guaixe.eus\nZaintzarik gabe, iraultzarik ez!\nErrafailak Sakanan 2022-03-28 09:47\nZaintza zer ez den aipatzen ibili izan gara egun hauetan. Baina zer da zaintza? Sistema hau kapitalaren eta haren interes politiko eta ekonomikoen mesedetan antolatuta dagoenez, zaintza sistema guztia iraultzea da, goitik behera aldatzea. Egun, sistemaren erdigunean kapitalak ahalik eta etekin handiena ateratzeko beharrezkoak dituen jarduera guztiak kokatzen dira. Eta periferian bizitzak sostengatzeko ezinbestekoak diren zaintza lanak. Are ikusezinago zaintza lanak zein hauek burutzen dituzten emakumeak*. Periferian egoteak bizitzak guztiak zainduak ez izatea adierazten du, bakoitzaren baliabide ekonomiko eta sozialen menpe geratzen baitira. Honegatik diogu sistema hau biozida dela gehiengoaren bizitzen kontra egiten duelako modu zuzenean, bizitzarekin talkan kokatuz. Gainera emakume* izate hutsagatik ezkutukoak eta prekarioak diren lan erreproduktiboak egitera behartuak izan gara emakume* eta neska* gazteok. Zaintza langileen lan eskubideak errespetatu eta bermatzea da, baita etxeko lanen ardura zure gain hartzea, edota zure harremanak balioan jartzea. Zure komunitateaz arduratzea eta inplikatzea, harremanetan erantzukizun afektiboa izatea, espazio seguruak sortzea, eta batzuetan isiltzen jakitea ere bai.\nInterdependenteak garela ulertu behar dugu, bizitzeko besteen beharra dugu, eta horretarako denon artean garatu behar diren jarrera indibidualistak alboratu behar ditugu, nahiz eta azken aldian ematen ari diren joera neoliberalek kontrakoa proposatu. Beraz, bizitzak eta euren zaintzak erdigunean jartzea, sistema guztia iraultzea dakar, bizitza merkatuaren beharretara antolatua egotetik dute beharren arabera antolatzera igaroko litzatekeelako. Hori dela eta, apustu horretan berresten gara, zaintza delako hauturik iraultzaile eta errebeldeena. Gaur egungo sistemarekiko alternatiba integrala.


Anoetako Estadioan jarriko duten zertxak trafikoan eragina izango du Donostitik\nObras de Anoeta esta semana. Foto: Santiago Farizano\nGaurtik aurrera Anoetako Estadioko obrak fase berri batean sartuko dira. Fase horretan estadioaren sabaia eutsiko duten zertxak jarriko dira, eta zelaia hiru metro gutxi gorabehera jaitsiko da eraikitzen ari diren harmaila berrien mailan jartzeko. Estadioaren lanen fase berri honek inguru horretako trafikoan hainbat eragin izango du. Zertxak jarri ahal izateko kamioiak Errondo pasealekutik sartu behar izango dute. Sarrera eta irteera horiek maiatzaren amaiera arte iraungo dute, izan ere, orduan amaituko dute zertxak jartzen.\nObraren fase berri honetan hainbat aparkaleku kenduko dira Anoeta pasealekuan, hau da, Errondo pasealekuko sarreratik belodromoaren biribilgunea arte, eta Txuri Urdin Izotz Jauregiaren aurrean dauden beste hainbat.\nAtano III frontoiaren ondoan dagoen aparkalekua erabili ahal izango da, zertxa jartzen duten eguna izan ezik. Izan ere, egun horretan aparkaleku hori segurtasun neurriak direla eta itxi egingo da. Gainera, Anoeta kirolgunera ibilgailuan joan behar dutenei gomendatzen zaie Atano III ondoko aparkalekuan edo Illunbeko kanpoko aparkalekuan ibilgailua uztea.\nAnoetako kirolgunerako sarrera orain arte bezala mantenduko da. Hau da, ibilgailuak zein oinezkoak (lurrean margotutako guneetatik) Begiristain doktorearen pasealekutik sartu eta irtengo dira eta, ahal den neurrian, Errondoko irteera erabili ahal izango da trafikoa arintzeko.\nIllunbe: bukatu da zezen-plazaren hondarra eta kailejoia egokitzeko obra 21 septiembre, 2020


Euskal eraikuntzak 5.000 lanpostu baino gehiago galdu ditu – Ekonomiaren KZ\nJoan den urtean 19-kodeak eragindako krisi ekonomikoaren eragina, euskal eraikuntzan, 2017ko suspertze-prozesua bat-batean geldiarazi zuen, 2008ko atzeraldi Handiak jarduera horretan izan zituen ondorio suntsitzaileen ondoren. Haren ekoizpenak eta balio agregatu gordinak behera egin zuten, eta horrek ondorioak izan zituen enpleguan; izan ere, urte bakar batean, aurreko sei urteetan sortutako lanpostuen % 30 suntsitu ziren.\nEtxebizitzaren Euskal Behatokiak txosten bat egin du, eta, bertan, koronabirusaren pandemiak EAEko eraikuntza-sektoreari ekarri dizkion ondorioak aztertu ditu, eta ondorioztatu du iaz eragin handia izan zuela, baina ez beste jarduera batzuetan bezala, hala nola automobilgintzan, aeronautikan, merkataritzan edo ostalaritzan.\nJardueraren moteltze horren ondorio zuzen bat da lan-masaren murrizketa, eta, hala, txostenean jasotzen denez, aurreko ekitaldian 1.500 lanpostu galdu ziren, aurreko urtearekin alderatuta % 2,9. Kopuru hori 2013tik 2019ra bitartean sortu ziren 5.000 lanpostu garbien % 30 da.\nHorrela, sektoreko enplegagarritasunaren jaitsierak beste gorakada bat ezarri zuen, azken bi hamarkadetan enplegatuen kopuruak nabarmen behera egin duen jarduera batean. Atzera begira, 2000. urtean euskal eraikuntzak 83.000 pertsona enplegatzen zituen, 2005. urtean lehen abisua eman zuen garai indartsu batean, atzeraldi Handiarekin batera.\n2005 eta 2013 artean, finantza-krisiaren ondorioek eragin larria izan zuten enpleguan, 37.000 lanpostu suntsitu baitziren eta lan-masa 50.000 pertsonatik behera utzi baitzen. Ekonomiaren arloan sortutako osasun-krisiak plantilla orokor hori % 2,9 murriztea ekarri du, EAEko ekonomian erregistratutako batez bestekoa baino puntu erdi handiagoa den portzentaje batean, baina atzeraldi Handian jasotako % 10a baino askoz txikiagoa.\nEragin negatiboa handiagoa izan zitekeen Espainiako Gobernuak malgutasun-neurririk artikulatu ezean, aldi baterako enplegu-erregulazioko espedienteen eredu berriak onartuta, egoera kritikora egokituta. Figura horrek eta beste “neurri politiko” batzuek “eragin positiboa” izan zuten sektore horretako lan-merkatuaren bilakaeran, Etxebizitzaren Euskal Behatokiaren arabera.\nAldi baterako enplegu-erregulazioak\nSEPE Estatuko Enplegu Zerbitzu Publikoak emandako datuekin, eraikuntzako 8.317 langile aldi baterako enplegu-erregulazioko prozesu batean zeuden 2020ko martxoa eta iraila bitartean EAEn. Hori bat dator, hasiera batean, sektorearen jarduera erabat gelditzearekin, eta, bigarren batean, susperraldi motelarekin.\nKopuru hori EAEko ekonomiako enplegu-erregulazioko espedienteetako langile guztien % 4,4koa da, ezarritako aldian. Etxebizitzaren Euskal Behatokiak egiaztatu duenez, intzidentzia hori Euskadiko lan-merkatuan erregistratu zen batez bestekoa baino txikiagoa da, eta industrian ez bezala, eraikuntzan langile autonomoen kopurua askoz ere nabarmenagoa da, eta, kasu horietan, ez zuen ERTE batean sartzeko aukerarik ematen.\nUrte erdi zail batean koronabirusaren pandemiaren ondorio ekonomikoek kota handiagoak lortu ondoren, irailean hobekuntza bat hauteman zen eraikuntzaren lan-merkatuan, baieztatu baitzen ordura arte aldi baterako enplegu-erregulazioko espediente bat aktibo zuten langileen % 89 lanpostura itzuli zela.\nDatuen arabera, hilabete horretan 772 pertsona baino ez zeuden ERTEn, hasierako zifraren % 1,5, baina, txostenaren arabera, kopuru hori 17.000 zen euskal zerbitzuen kasuan hilabete berean.\nERTEren tresnaren eraginkortasuna aliatu garrantzitsua izan da euskal eraikuntzan enplegua kontserbatzeari dagokionez, nahiz eta Behatokiak funtsezko faktore gisa aipatzen dituen sektoreko jarduera laster suspertzeko aurreikuspenak, 2022ko ekitaldiaren eta aurtengoaren artean kokatzen baitute.\nSuspertze horretarako abiapuntua txikia da, txostenak gogorarazten duenez; izan ere, 19-kodeak eragindako krisia zortzi urtez iraun zuen hazkunde-prozesu baten geldialdia izan da.\nEuskal eraikuntza-jardueraren balio erantsi gordinean izan duen eragina oso nabarmena izan da, % 9,5eko beherakada izan baitu, baita atzeraldi Handiaren urteetan baino 1,6 puntu handiagoa ere, nahiz eta beste sektore batzuk baino txikiagoa izan.\n← 700.000 euro Nafarroako enplegu-zentro berezientzat\nEuropako funtsen ia 500 milioi Euskadirentzat →


"Mundu honetan gaudenok maite dugulako da" - Olazti - Guaixe.eus\n"Mundu honetan gaudenok maite dugulako da"\nErkuden Ruiz Barroso 2020-09-28 12:59\nIon Kadarso Berri Txarrak taldearen biran soinu teknikaria izan zen. UTZITAKOA\nMartxoaren 7an Ion Kadarso ETS taldearen kontzertu batean soinu teknikaria izan zen, eta bat-batean “bizitza osoa” aldatu zitzaion.\nSoinu teknikaria Bianan jaioa da, baina Olaztin bizi da eta lanagatik sanmigelak igandean ospatzen zituen.\n1. Soinu teknikaria zara. Zer esan nahi du horrek?\nEnpresa baterako lan egiten dut eta kontzertu baterako kontratatzen dutenean soinu ekipo guztia prestatu behar dut taldea etortzen den arte. Bestela, taldeekin birak egiten ditut ere beste taldekide bat bezala joaten naiz taldearekin furgonetan. Dena prestatzen dut eta kontzertuan ere aritzen naiz. Martxoan furgoneta hartu eta azarora arte, gutxi gorabehera, etxetik kanpo pasatzen dut. Handik hona.\n2. Eta aurten zer gertatu da?\nEn Tol Sarmiento taldearen biran lan egiten nenbilen eta martxoaren 7an kontzertua eman genuen Zentralen, 1.000 pertsona inguru joan ziren. Oso ongi egon zen. Hurrengo egunetan 14ra arte telefonoak etengabe jotzen zuen. Egunero bertan behera uzteren bat jasotzen nuen. Aste horretan bizitza aldatu zitzaigun.\n3. Zein egoeratan zaude orain?\nGauza pila bat udara bukaerara atzeratu zuten, ez genekielako zer etorriko zen. Baina uda pasatzen joan da eta uztaila bukaeran bagenekien ez genuela ezer izan behar urte bukaerara arte.\n4. SOS kultura, Alerta Gorria eta abarreko aldarrikapenak egiten dituzue. Zer eskatzen duzue?\nHonekin aprobetxatu dugu mundu honetan lan egiten dugunok elkartzeko eta biltzeko. Denok elkar ezagutzen dugu, baina denak autonomoak gara. Bakoitza bere aldetik joan da, eta hau baliatu dugu gure gremioa elkartzeko eta baldintza batzuk eskatzeko. Saiatu behar gara behintzat gure lanaz bizi ahal izan. Lehenengoak izan gara gauzak bertan behera uzten, eta ikusten dugunagatik, azkenak izango gara berriz martxan jartzen. Lan oso puntualak ateratzen ari dira.\n5. Bitartean zer egin duzu?\nIkusita egoera nola zegoen eta hilabete eta gehiago generamala etxean ezer egin gabe, geldirik ez egoteko familiak herrian olibondoak eta mahastiak ditu eta maiatzean eta ekainean jendea behar zutenez, etorri nintzen.\n6. Nola ikusten duzu etorkizuna?\nHamaika gauza entzuten ari gara. Enpresa handiek diotenez heldu den urteko udaren bukaeran gauza handiak egiten hasiko dira. Aurrekoan esan zuten atera direla 20 minututan egiten diren PCR probak, eta agian heldu den urterako jaialdiren bat proba horiek erabilita egin daitekeela. Baina ez dakigu. Dena dago airean. Ez dakigu noiz izango den, ez dugu data bat. Guri laguntzak orain bukatzen zaizkigu, irailean. Hor dago koska. Ez dakigula nora jo edo nolakoa izango den egoera. Baina itxaropena dugu. Nik uste mundu hotan gaudenok maite dugulako dela. Gustura egiten den lan bat da.\n7. Hilabete hauetan kontzerturen bat egiteko aukera izan duzu?\nETSrekin streaming bat egin genuen, Naiz kontzertuetarako Bilboko Santana aretotik. Gero Donostiako Jazzaldian terraza batean 200 bat pertsonarendako emanaldiak ere egin ditugu, bost egun izan ziren, taberna bat izango balitz bezala. Ekipo txiki bat eta egunean bi emanaldi. Martxotik egin dudana da. Badago hori ere egin ez duen jendea.\n8. Zein talderekin aritu zara?\nAurreko urtean Berri Txarrak eta La Polla taldeen biran egon nintzen monitore teknikari gisa. Lagunen artean komentatzen dugu, aurreko urtean kontzertu indartsuenetan sartuta egon nintzen eta aurten hau etorri da eta ez da ezer mugitzen. Aurreko urtean kriston maila eta aurten ezer. Ez gara inor lanean ari. Teknikari xumeetik izugarrizko kurrikuluma duenera. Denok berdin gaude.\n9. Kontzertu batean pentsatzen dena baino askoz ere jende gehiagok lan egiten duela aldarrikatu nahi duzue ere, ezta?\nJendeak ikusten duen ikuskizunaren atzean ordu eta jende pila bat dago. Kamioia iristen den momentutik agertokian lehen akordeak entzuten diren arte. Monitore teknikariaz hitz egiten dudanean esan nahi dut eszenatokiaren izkin batean egoten naizela musikari bakoitzarendako nahasketak egiten. Kontzertura joaten den jendeak seguruenik soinu mahaian daudenak baino ez ditu ikusiko, baina jende asko dago.\n10. Zer behar da teknikari izateko?\nBokaziozko lan bat da. Lanerako gogoa izan behar duzu, baita logura pasatzeko gogoak izatea ere. Gainera, pisu asko hartu behar da eta kilometro asko egin behar dira. Euskal Herrian musika kultura handia dugu, inon ez bezala. Orduan, lanbide heziketako moduluan ikasten duzuna dago, baina gero lanean asko ikasten da.\n11. Olaztin bizi zara, eta asteburu honetan sanmigelak izango ziren. Nola bizitzen dituzu?\nEgian esan, nik sanmigelak igande arratsaldean disfrutatzen ditut, lanetik bueltatzen naizenean. Egutegia begiratuta aste honetan Donostiako musika jaialdian egon behar nintzatekeen. Asteazkenean hasten nintzen normalean lanean Lasarteko hipodromoan eta sanmigeletara igandean iristen nintzen; bazkaldu eta arratsaldeko plana pixka bat ikusi. Logurarekin. Horiek izaten ziren nire festak. Baina igandea aprobetxatzen nuen.


Laneko eta Gizarte Segurantzako Ikuskaritzaren izapide-ereduaren, bisita-liburua ordezten duenaren, erregulazioa. 2016-9-12ko BOE\nLaneko eta Gizarte Segurantzako Ikuskaritza\nESS/1452/2016 Agindua, ekainaren 10ekoa, Laneko eta Gizarte Segurantzako Ikuskaritzaren jarduera-izapidearen eredua erregulatzen duena.\nPDF (BOE-A-2016-8361 – 5 or. – 270 KB)\n2015eko uztailaren 10eko Ministroen Kontseiluaren Erabakiaren arabera, 2017az geroztik ez da nahitaezkoa izango bisita-liburu elektronikoa. Laneko eta Gizarte Segurantzako Ikuskaritzako Sistema Arautzen duen uztailaren 21eko 23/2015 legearen 21.6 artikuluaren arabera, lan-zentroetako bisitetan egiten dituzten jardueren edo ikuskatutako subjektua bulego publikoetara joanda egindako egiaztapenen idatzizko izapideak egingo dituzte funtzionarioek. Hala, kendu egingo dira bisita-liburuak; izan ere, aipatu artikuluak zehazten duenez, interesdunek ez dute izapide horiek egiteko liburu edo formulariorik eskuratu edo izapidetu beharrik izango.\nAgindu horrek onartzen du aipatu izapidearen eredua, eta horren edukia 2. artikuluan arautzen da. Laneko eta Gizarte Segurantzako Ikuskaritzak, lan-ikuskariordeek edo enpresetako segurtasuna eta osasuna egiaztatzeko funtzioak garatzeko berariazko gaitasuna (LAPL) duten Estatuko Administrazio Orokorreko nahiz autonomia-erkidegoetako funtzionario publikoek egingo dute izapidea, eta zuzenbidean onartutako edozer bitartekoren bidez igorri ahalko zaio ikuskatutako subjektuari, edo, bestela, ikuskaritza egiten duen funtzionarioa artatu duen pertsonari eman.\nEnpresari eman edo igorritako izapide-ale bakoitza gorde eta Laneko eta Gizarte Segurantzako Ikuskaritzaren esku jarri beharko da bost urtez, bakoitza eman den egunetik kontatzen hasita. Agindua indarrean jarri aurretik egindako bisita-liburuak eta izapide-ereduak ere gorde eta Laneko eta Gizarte Segurantzako Ikuskaritzaren esku jarri beharko da bost urtez, egindako azken izapidearen egunetik kontatzen hasita.\nPDF (BOE-A-2016-8361 – 5 orr.. – 270 KB)


Bilbao Kirolak-en programetarako izena emateko epea datorren astelehenean hasiko da - Deia\n"Udan primeran kirola eginez" eta "Campus berezia"\nBilbao Kirolak-en programetarako izena emateko epea datorren astelehenean hasiko da\n"Udan primeran kirola eginez".\nBILBO. "Udan primeran kirola eginez" eta "Campus berezia" programetarako izena emateko epea datorren astelehenean hasiko da Bilbao Kirolak-en abonatuak direnentzat, eta maiatzaren 2an, ostegunean, abonatuak ez direnentzat. Guztira, 2.400 plaza dira 6 eta 18 urte bitarteko gazteentzat (2001-2013).\nPlaza horietatik 30 dibertsitate funtzionala daukaten adingabeentzat dira; kasu horretan, GAITUZSPORT Kirol Egokituko Euskal Federazioaren bitartez eman behar da izena (Telefonoa: 622 022 063).\nSartzeko eta irteteko ordutegiak malguak izango dira, goizean 08:30etik eta 09:00etara, eta 14:00etatik eta 14:30era. Gaztelania eta euskara erabiliko dira, baina euskara izango da komunikatzeko hizkuntza.\nUdaleku horiek ekainaren 24an hasi eta abuztuaren 9an bukatuko dira. Interesa daukatenek nahi beste astetan eman dezakete izena. Udaleku horietan, 6 eta 13 urte bitarteko 2.145 umek (2006 eta 2013 urteen bitartean jaiotakoak) kirol hauek egingo dituzte: uretako jokoak, herri jokoak, joko alternatiboak, igerilekua, talde-kiroletako hastapenak (saskibaloia, eskubaloia, futbola, boleibola, hockeya?), herri-kirolak, tenisa eta padela, besteak beste.\nArtxanda, Deustu, San Inazio, Txurdinaga eta Errekaldeko udal-kiroldegietan egingo dira. Hauek dira "Udan primeran kirola eginez" programako asteko prezioak:\nAbonatutakoentzat: astean 5 egun, 51,50 euro: astean 4 egun, 41,20 euro.\nAbonatu gabeentzat: astean 5 egun, 62 euro: astean 4 egun, 49,60 euro.\nGainera, programa horretan beste 30 plaza gordeko dira dibertsitate funtzionaleko adingabeentzat. Nolanahi ere, jarduera guztiak San Inazioko kiroldegian izango dira, ekainaren 24tik uztailaren 22ra arteko asteetan.\n225 plaza dira, 6 eta 18 urte bitarteko haur eta gazteentzat (2001. eta 2013. urteen artean jaioak behar dute izan). Artxanda, San Inazio eta Txurdinaga kiroldegietan izango dira, ekainaren 24tik uztailaren 1era arte. Kasu horretan ere, interesa daukatenek nahi beste astetan eman dezakete izena. Campus horietan, parte-hartzaileek kirol modalitate hauek egingo dituzte: dantza modernoa, erraketako kirolak, gimnasia erritmikoa, gimnasia artistikoa eta tranpolina.\n"Kanpus berezien" kostua 77 eurokoa da abonatuentzat eta 182 eurokoa abonatuak ez direnentzat.\n"Udan primeran kirola eginez" eta "Kanpus bereziak" udalekuetan, Udalak autobus-zerbitzua jarriko du uriko zenbait lekutatik Artxandako kiroldegira joateko.\nFelix Serrano LHI\nAskatasuna-Juan de Garay Etorbidea\nMontevideo ? Santa Ana etorbidea\nZumalakarregi 56 etorbidea\nJoateko eta itzultzeko geltoki bera hautatuko da. Zerbitzua nahi duenarentzat da, eta 20 euro ordaindu beharko dira.Informazio gehiago, Bilbao Kirolak erakundearen kiroldegietan.


Bihotza airean • ZUZEU\nBihotza airean –\nAsteleheneko Faktorian, Euskadi Irratiko goizeko magazinean, erreportaje bat egin zuten COVID-19 gaitzak Osakidetzako Zaintza Intentsiboetako Unitateetan (izan) duen eragina ezagutzera emateko.\nAlde batetik, Gurutzetako Ospitaleko ZIUko burua, Fermin Labaien, eta Gaixotasun Infekziosoetako plantako arduraduna, Josune Goikoetxea.\nBestetik, Donostia Ospitaleko ZIUn martxoa eta apirila bitartean 21 egun pasa zituen gaixoa, Jesus Mari Gabilondo, 70 urteko zarauztarra. Ondo dago Gabilondo orain, bere hitzetan %90a errekuperatuta. Entzumen, ahots eta memoria arazo batzuk baditu ere.\nMalkoak eutsi ezinik sumatuko duzu berarekin batera ospitalean egondako 43 urteko Pakoren izena aipatzen denean. Denbora pasa bada ere, oraindik etxetik atera ezinik dabil Pako: enbolia, iktusa… arazo mordoxka.\nGurutzetako buruak dio oraintxe bertan ZIUn 23 urteko mutil bat dela larrienen artean gazteena. Zaharrenak 60 urte pasatxo.\nGasteizen gaixo batek sei hilabete egin ditu jada ospitaleratuta.\nLabaien medikuak dio beti alde positiboa erakusten dutela prentsaren aurrean agertzen direnean, baina era berean zehazten du jendeak jakin beharko lukeela zer den senide bat horrelako egoera batean egoteak.\nHitz horiek, baita Gabilondo berak esandako antzeko beste batzuk ere, eraman naute 1990eko otsailera. 21 urte ditut eta Zuzenbide karrerako 4. kurtsoko azterketak egiten ari naiz. Aitak 57 urte ditu eta gaixo dago. Ustez gripeaz jota dago, baina burua altxatu ezinik daramatza hainbat egun. Bidasoako Ospitaletik Donostikora eramango dute oso egoera larrian. Han zuzenean ZIUn sartu. Neumonia atipikoa.\n12-13 bat egun pasa zituen zainketa gelan, horietako asko intubatuta. Oso gogoan dut ze gogorra izan zen, kristalaren beste aldean, lehen aldiz aita tuboz eta makinaz inguratuta ikusi genuenean.\nZorionez onik atera zen, nahiz eta aste batzuk pasa ospitalean.\nCovid-19 gaitza garatzen denean ez da neumonia soil bat, hori baino askoz gehiago da. Gehienek sintomarik gabe edo oso modu arinean pasako dugu, baina badugu ere oso gaizki pasatzeko aukeraren bat.\nBihotza airean ibili beharrean joka dezagun zentzuz.\nHona hemen saioa entzuteko aukera. Merezi du eta.\nCovid-19, Euskadi Irratia, Faktoria, gaixoak, Osakidetza, ZIU


Maiatzaren 8an hasiko da Udaberriko Kultur Egitaraua - Berriak - Alegia\nMaiatzaren 8an hasiko da Udaberriko Kultur Egitaraua\nHilabete eta erdian guztira hamaika ekitaldi ezberdin eskainiko dira\nEuskal selekzioaren gaur egungo egoeraren inguruko mahai inguru batekin emango zaio hasiera maiatzaren 8an Udaberriko Kultur Egitarauari. Hainbat kirolari izango dira bertan parte hartzen 19:00etatik aurrera kultur etxean. Maiatzaren 12an Sutarri dantza taldearen XX. Urteurreneko festa ospatuko da. Goizetik ekingo zaio festari kalejira berezi batekin eta bazkaria eta erromeria ere izango dira.\nMaiatzaren 15ean, asteazkena, Iturri Zahar Guraso Elkarteak antolatutako hitzaldi bat izango da 18:00etan kultur etxean. Emoki elkarteak eskainiko du eta sare sozialen, bideo jokoen eta horien erabilpen desegokiaren ondorioz sortzen diren menpekotasunei buruz ariko dira. Maiatzaren 19an, bestetik, Langaurre Eguna ospatuko da. Bertan izan nahi dutenek maiatzaren 12a baino lehen eman beharko dute izena eta Langaurre Egunari buruzko informazio gehiago duzue lotura honetan. Maiatzaren 25ean Intxurre futbol taldeak denboraldi amaierako festa egingo du eta hilaren 26an Murumendira mendi irteera bat egingo da.\nEkainaren 1ean eskolako festa ospatuko da eta hilaren 7an, ostirala, Sutarri dantza taldeak ikasturte amaierako emanaldia eskainiko du 22:00etan Elorri pilotalekuan. Zineman ere izango du bere lekua egitarauan. Ekainaren 14an, ostirala, Dantza filma eskainiko da 22:00etan Erbeta pilotalekuan.\nAmaitzeko, ekainaren 23an San Juan Sua piztuko da 21:00etan plazan eta hurrengo egunean San Juan eguneko eta Corpuseko zahagiardoa egingo da.\nEgitarau osoa webgune honetako agenda atalean duzue eskura, lotura honetan.


Likaonia - Wikipedia, entziklopedia askea.\nLikaoniaren kokapena Anatolian.\nLikaonia (antzinako grezieraz: Λυκαονία, Lukaonia) gaur egun Turkiari dagokion lurraldean, Anatolia penintsulan zegoen Asia Txikiko antzinako eskualde bat izan zen. Hegoaldean Taurus mendiak, ekialdean Kapadozia, iparraldean Galazia eta mendebaldean Frigia eta Pisidia zituen.\nTurkiako historia zirriborroak\nOrriaren azken aldaketa: 1 apirila 2020, 16:48.


Gazteendako diru-laguntzak Euskarazko proiektu kultural eta artistikoak sortzeko eta ekoizteko | Revista Ze Berri?\nGazteendako diru-laguntzak Euskarazko proiektu kultural eta artistikoak sortzeko eta ekoizteko\nIruñeko 16 eta 35 urte bitarteko gazte taldeei dirulaguntzak ematea 2017. urtean euskarazko proiektu artistiko eta kulturalak sortu eta ekoiztu ditzaten.\nJarduerak sormen kultural eta artistikoaren edozein alorretakoak izan daitezke: musika, antzerkia, zinea, ikus-entzunezkoak, dantza, literatur jarduerak, arte plastikoak, berezko kultur tradizioak, eta abar; betiere, hizkuntzaren erabilera jarduera egiteko funtsezkoa bada.\nProiektuan parte hartzen dutenek konpromisoa hartzen dute euskara erabiltzeko fase guztietan, eta ez azken produktuan soilik.\nGazte-taldea osatzen duten kideen %50 gutxienez Iruñean erroldatuta egon behar du deialdia Nafarroako Aldizkari Ofizialean argitaratu baino sei hilabete lehenagotik gutxienez.\nTaldeak 16 eta 35 urte arteko bi gaztek –gutxienez– osatu beharko dituzte. Bi baino gehiago izatekotan, taldekideen bi herenek 16 eta 35 urte artekoak izan beharko dute. Taldekideetako bat gutxienez adin nagusikoa izango da.\nTaldea adingabez osatuta badago, pertsona heldu bat egongo da taldearen arduradun gisa.\nProiektuak baloratuko dira eta laguntzak balorapenaren hurrenkeran banatuko dira, proiektuaren beharrei erantzunez.\nPROIEKTUAK NON ETA NOIZ AURKEZTU\nIruñeko Udaleko Erregistro Orokorrean eta erregistro osagarrietan, 2 017k o maiatzaren 24ra arte.\nLAGUNTZEN DIREN GASTUAK\nDietek eta joan-etorriek eragindako gastuak, beharrezkoak diren kanpoko bitartekoak, publizitatea egiteko gastuak… 2017ko abenduaren 15a bitarte egindakoak.\nDeialdiaren oinarri guztiak: www.pamplonaescultura.es Argibide gehiago webgunean eta 948 420 960 telefonoan\nPirritx, Porrotx eta Marimotots. “Bizidantza”. Uharten • 2020/09/20 ► 11:30\nIrakurle Taldea, Jon Atxegak gidatua. “Bihotz handiegia” • 2020/09/22 ► 19:00\nUxue Alberdi, “Kontrako eztarritik” liburuaren aurkezpena • 2020/09/22 ► 19:00\n“Euskarazko literatura Nafarroatik: egoera, ezaugarriak, erronkak. Badago euskal literatura nafarrik?” • 2020/09/24\n“Euskarazko literatura Nafarroatik: egoera, ezaugarriak, erronkak. Badago euskal literatura nafarrik?” • 2020/09/25


Roland Garrosek Serena Williamsen jantzia debekatu du — Gaztezulo\nRoland Garrosek Serena Williamsen jantzia debekatu du\nRoland Garrosek Serena Williamsen jantzia debekatu du 'Nike'-k erditu ondoren erosoago jokatzeko jantzia egin zion tenis jokalariari, baina lehiaketak ez du begi onez ikusi, eta erabakiak polemika piztu du. https://www.gaztezulo.eus/albisteak/roland-garrosek-serena-williamsen-jantzia-debekatu-du https://www.gaztezulo.eus/albisteak/roland-garrosek-serena-williamsen-jantzia-debekatu-du/@@download/image/QSzssP7e8h4RvspKXAHr02.jpg\n'Nike'-k erditu ondoren erosoago jokatzeko jantzia egin zion tenis jokalariari, baina lehiaketak ez du begi onez ikusi, eta erabakiak polemika piztu du.\nFrantziako Tenis Federazioari ez zaio batere egokia iruditu Serena Williams tenis jokalariak azken Roland Garrosen eraman zuen jantzia, eta aurrerantzean, ez dituzte halako janzkerak onartuko. Bernard Giudicelli federazioko zuzendariak adierazi du "oso urruti" iritsi direla, eta "jokoa zein lekua errespetatu" behar direla. Baina Giudicellik ez du ulertu Williamsek aukeratutako jantziak bere erditu ondorengo koagulazio arazoak baretzeko diseinatu zela, eta ez ederrago egoteko.\nHain zuzen, Nike etxeak diseinatu zuen trajea, eta tenis jokalaria defendatu du federazioaren debekuaren aurrean: "Superheroiari jantzia kenduko diozue, baina sekula ez bere super-botereak". Williamsek ere sutsuki goraipatu du Nike-ren jantzia; hura gabe, ezinezkoa izango zitzaion jokatzea. Eta zuek, zer diozue? Polemika zerbitzatuta dago!


Zarautz - Herrikobarra Kalea\nZarautz - Gormendi Kalea\nZarautz - Donibane Plaza\n943 370 913\n943 365 322\nArtisau onekoa kalitate hoberena\nfacebook Labe Goxo\nTelf.: 943 370913\nFax: 943 365 322\nCopyright © 2015 Labe Goxo\nWebgune honek berezko eta hirugarrenen cookieak erabiltzen ditu\nEra horta, zure nabigazioa optimizatu, zure lehentasunetara egokitu eta analisi laboreak eginez. Nabigatzen jarraitzen badugu, horiek erabiltzea onartzen duzula ulertuko dugu. Cookien Politika\nCookie bat zure ordenagailuan gordetzen den testu fitxategi txiki bat da, web orri bat sartzen duzunean. Testu fitxategi honek orriaren bidez irakurtzeko informazioa gordetzen du berriro sartzen zarenean. Cookie horietako batzuk funtsezkoak dira, izan ere, horiek gabe, orriek ezin dute ondo funtzionatu. Beste cookie-ak oso erabilgarriak dira, zure erabiltzaile izena segurtasunez gogoratzen dute, baita zure lehentasunak ere, adibidez, hizkuntza. Cookieei esker, ez da beharrezkoa informazio bera ematea orri bat sartzen duzun bakoitzean.\nZure hobespenekin esperientzia pertsonalizatua eskaintzeko. Horrela ez duzu web gunea bisitatzen duzun bakoitzean emango. Cookieak ere erabiltzen dira orriaren errendimendua hobetzeko, erosketa prozesua errazten eta elementu zehatzak azkar aurkitzen laguntzen baitituzte.\nNola desgai ditzaket cookieak?\nZure nabigatzailearen hobespenak aldatzea cookieak desgaitzeko oso erraza da, baina gogoan izan itzazu desaktibatzen badituzu, zure erabiltzaile izena eta pasahitza ez dira orrian gordeko. Eskaintza txiki bat eskaintzen dizugu desaktibatzeko. Firefox: tresnak, aukerak, pribatutasuna, historia, ezarpen pertsonalizatuak Internet Explorer: tresnak, Internet aukerak, pribatutasuna, konfigurazioa Google Chrome: Ezarpenak, Erakutsi aukera aurreratuak, Pribatutasuna, Edukiaren ezarpenak Safari: hobespenak, segurtasuna


Aurrekoa Azaroak 11 Ostirala Hurrengoa\nAzaroak 09 - 13 • 20:00 • Egia K.E. (Egia) Antzerkia eta Dantza\nErrautsak eta Hamleten ondoren, Artedrama, Le Petit Théâtre de Pain eta Dejabu Panpin Laborategia berriro elkartu dira antzezlan berri batean.\nAnder Lipus, Patricia Urrutia, Manex Fuchs, Zoila Berastegi, Urko R. Pescador, Pako Revueltas eta Erika Olaizola osatzen dute Unai Iturriaga eta Igor Elortzaren lanaren aktore zerrenda, Ximun Fuchsen zuzendaritzapean.\nAzaroak 11 • 17:30 • Casares K.E. (Altza-Larratxo) Kultura +\nTailer honetan haurrek goma eva materialarekin teknika ezberdinak ikasteko aukera izango dute.\nIzen-ematea: azaroaren 2tik aurrera.\nAzaroak 11 - 12 • • Eliza kalea (Loiola-Martutene) Kultura +\n11 Loiola K.E.\n19:00 Kantujira entsegua eta gazteentzat tailerrak: txalaparta, irrintzi eta adarra.\n12 Eliza kalea.\n13:00 Odolki dastaketa.\n16:30 Mus txapelketa. Hontza Kultur Elkartea.\n17:00 Txalaparta, irrintzi eta adarra tailerrak.\nPlastik, Tik Klak\nAzaroak 11 • 18:00 • Loiola K.E. (Loiola-Martutene) Euskaraz\nIrene Alkiza eta Saioa Aizpuruaren klown emanaldiaren estrenaldia.\nAzaroak 11 • 11:00 - 12:00 • Tabakalera (Egia) Kultura +


2019-2020 IKASTURTEKO HELDUEN EKINTZAK - Goian\n2019-2020 IKASTURTEKO HELDUEN EKINTZAK\n25 iraila, 2019 Sarea\nPrest daukagu artengo helduentzako programazioa. Goianetik Alde Zaharreko auzokideak modu naturalean harremantzeko topaguneak bultzatzen ditugu. Horregatik, auzokideen interesetatik eta beharrak kontuan hartuta, aisialdian ekintza ezbedinak proposatzen dizkizuegu.\nInformazio gehiago nahi baduzu edo ekintza edo tailer berri bat proposatu nahi badiguzu jarri gurekin harremanetan!\nEtiketak: aniztasuna, auzoa, helduak


7 PARTE HARTZAILE:\nLan taldea ondoren azaltzen diren zazpi elkartez dago osatuta\nNeiker, Eusko Jaurlaritzako Nekazaritza, Arrantza eta Elikadura Politikako Sailaren barruan dago eta Basque Research & Technology Alliance (BRTA) elkarteko kidea, zentro teknologiko bat da, nekazaritzako, abeltzaintzako eta basogintzako sektoreetarako irtenbide berritzaileak sortzen espezializatua. Bere lan-ildoen artean ustiategien iraunkortasuna eta lehiakortasuna sustatzea dago, eta bioekonomia bultzatzea, berriztagarriak ez diren lehengaien mendekotasuna murrizteko eta jarduera ekonomiko berriak sortzeko. Zentro teknologiko gisa, azken produktuaren tratamenduetan egin daitezkeen hobekuntzei buruzko ezagutza zientifikoa ematen du, bai eta haren ingurumen-inplikazioaren azterketa ere.\nLatxa Esnea Koop\nLatxa Esnea Koop. Ustiapeneko produktuak modu bateratuan merkaturatzen dituen ardi latxa ekoizleen elkarte bakarrak proiektu honetan parte hartzen du, ardi latxaren artilea, balioan jartzeko helburuarekin, egun merkataritza-irteerarik ez duen produktu bat. Latxa Esnea Kooperatiba artzainek osaturiko egiturak, helburu amankomunak lortze aldera lan egiten duen egitura bateratzailea da.\nEkolber oinarri teknologikoko enpresa bat da, bezeroarentzako ad hoc formulazioak garatzen dituena. Gure ekarpena proiektu honetan, oinarri kolagenikoko nahasketak gehigarri desberdinekin egiteko gaitasuna da, azken produktuaren ezaugarriak eta propietateak optimizatzeko. Egunez egun, gure produktuak eskeini ditzakeen aplikazio berriak aurkitzen ditugu hainbat ekoizpen-sektoretan, biomedikotik hasi eta eraikuntzara bitarte.\nUrkome. Urola Kostako Landa Garapenerako Elkartea irabazi-asmorik gabeko elkartea da, 11 udalek eta elkarte sektorialek osatzen dute, eta landa-garapeneko proiektuak dinamizatzea eta bultzatzea du helburu. Proiektu honetan, Euskadiko LGE guztien ordezkari gisa, Euskadiko abeltzaintza-sektore osoarekiko konexio-lan zabalena egingo du, ekoizleak eta tokiko eragileak dinamizatuko ditu garatzen diren konponbideak erabiltzeko beste aukera batzuk erakusteko eta identifikatzeko. LANALANDen proiektuaren komunikazioa eramango du.\nPirinio Atlantikoetako nekazaritza ganbara\nPirinio Atlantikoetako Nekazaritza Ganbera erakunde publiko bat da, nekazaritzaren eta nekazal munduaren osagai guztiak ordezkatzen dituzten hautetsiak buru dituena. Nekazaritza Ganberek zeregin nagusiak dituzte: ustiategien eta haien sektoreen errendimendua hobetzen laguntzea; nekazaritza-sektorean enpresak sortzen laguntzea; landa-eremuen eta nekazaritza-enpresen garapen jasangarrian laguntzea; ordezkaritza-funtzioa ematea. Gure lurraldeko nekazariak oso kaltetuta daude beren artiletik irtenbiderik ez dutelako, eta, testuinguru horretan, duela urte batzuetatik ari gara gai hori lantzen, batez ere CCI-PB zentroarekin. Horregatik, oso interesgarria da proiektu honetan parte hartzea. Nekazariei irtenbide bideragarri eta iraunkorrak eskaintzea espero dugu.\nBaionako Merkataritza eta Industria Ganbera\nBaionako Merkataritza eta Industria Ganberak Ipar Euskal Herri osoan ditu bere eskumenak. Bayonne Pays Basque JBEk lurralde horretako enpresa nazionalak ordezkatzen ditu, Merkataritza eta Enpresen Erregistroan inskribatutako 21.206 enpresarekin (merkataritza, zerbitzuak, turismoa eta industria). Euskal Autonomia Erkidegoko KSIen zeregin nagusietako bat Euskadiko dinamismo ekonomikoa sustatzea da, enpresei ezagutza ekonomikoak, informazio juridikoa eta praktikoa emanez. JBEk enpresei eta proiektuen jabeei laguntzen die, proiektuaren fase eta eremu guztietan laguntzen die. Euskal Autonomia Erkidegoko sektore ekonomikoen antolaketan ere parte hartzen du. Ekonomia zirkularra eta tokiko balioa sortzen duten jardueren garapena dira programa honetarako ezarriko dugun esperientzia nagusia, garatuko diren proiektuetan ingurumen- eta ekonomia-bideragarritasuna bermatzeko.\nPau et des Pays de l´Adour-eko Unibertsitatea\nPau eta l´Adour-eko Unibertsitatea (UPPA) goi mailako hezkuntza eta ikerketa erakunde publikoa da. Pirinio Atlantikoetako departamenduan dago (Paue, Baiona, Anglet), Landes (Mont de Marsan) eta Pirinio Garaiak (Tarbes). Bere garapen-estrategian, UPPA lankidetza estuan aritzen da lurraldeko eragile sozioekonomikoekin, eskala geografiko desberdinetan. I-SITE ministerio-etiketak, 2017an lortutako E2S (Energia eta Ingurumenerako irtenbideak) proiektuarekin batera, ingurumenaren eta energiaren sektorean duen esperientzia nabarmentzen du, ekonomia zirkularra barne. Esparru horren barruan esku hartu nahi izan du UPPAk LANALAND proiektuan, artilea ingurumenaren ikuspegitik erabiltzeko modu berritzaileak aztertzeko.


Laboral Kutxaren bizitza-aseguruak: orain doako onlineko testamentuarekin. - Ba da beste modu bat | Laboral Kutxa Blog\nBizitza-asegurua pertsona maite bat hiltzen denean ordain bat jasotzeko soilik dela uste duzu? Ba ez, hori baino askoz gehiagorako da: zure lasaitasuna ziurtatzeko da, eta horrek ez du preziorik.\nLaboral Kutxako Partikularrei bideratutako bizitza-aseguruek egonkortasun ekonomikoa ematen diete zure menpeko pertsonei, baita zure ongizatea eta lasaitasuna hobetzen dituzten prestazioak ere: gaixotasun larrien aurkako tratamenduei aurre egiteko laguntza eta doako onlineko testamentua egiteko aukera, besteak beste.\nBadakizu zer esan nahi duen horrek?\nZerbitzu horrekin, Laboral Kutxaren Partikularren bizitza-aseguruetako bat kontratatzean, zuk eta zure ezkontideak doan egin ahal izango duzue zuen testamentu pertsonala, familiarra edo bizi-testamentua, Internet edo telefono bidez, laguntza juridiko pertsonalizatuarekin eta notario-izapideak barne. Hau da, legezko balio osoa du, inolako kosturik sortu gabe. Notariotzara joan eta dokumentua sinatu beharko duzu, besterik gabe.\nPartikularrentzako gure bizitza-aseguruetan txertatu dugun onlineko testamentuak honako alderdi hauek hartzen ditu barne:\nTestamentu pertsonala, familiarra edo bizi-testamentua Internet edo telefono bidez egiteko aukera.\nOinordetza-zuzenbidean aditua den abokatu-laguntza.\nBizi zaren lekutik gertu dagoen notariotza batean sinatzeko aukera, edo zure etxean bertan, mendekotasuna duen pertsona bat bazara.\nNotario-ahalordea prestatzea, oinordetza-izapideekin zerikusia duten gaixo edo ezinduen kasuan.\nIkus dezakezun moduan, dokumentua legezkoa da erabat, eta lau izapide erraz bakarrik egin behar dira guztiz gauzatu ahal izateko:\nInprimaki bat bete oinarrizko informazio pertsonalarekin.\nLege-laguntzak dokumentua idatzi.\nNotariotzara joateko egun bat gorde.\nTestamentu pertsonalaren edo familiarraren ordez, Aurretiazko Borondateen Agiria bete nahi baduzu (Bizi Testamentua deiturikoa), jarraitu beharreko izapideak ere oso sinpleak dira, baina desberdintasun batzuekin:\nHori egiteko aldez aurretiko aholkularitza izango duzu, nahiago duzun horri buruzko informazio guztia izan dezazun: baimendu nahi duzun esku-hartze medikoa, organo-emaile bihurtzeko aukera eta abar.\nZure bizilekutik gertu dagoen notariotza bat aukeratu ahal izango duzu, eta hori arduratuko da Aurretiazko Borondateen Agiria erregistro autonomikoan inskribatzeaz.\nBizi-testamentua zure historia klinikoari gehituko zaio, edozein osasun-zerbitzu autonomikok kontsultatzeko aukera izan dezan.\nAlda dezaket testamentua egin ondoren?\nBai. Bizi-testamentuaren kasuan, kontuan izan behar duzu beti pertsonaren iritzia gailentzen dela, dokumentuan jasotakoaren gainetik. Hau da, jarraibide horiek idatzita utzi arren, aldatu eta baliogabetzeko aukera izango duzu.


Geuretik Sortuak, zinema, dantza eta musika, kultur egitarauaren indarguneak - Noticias - Hernani\nGeuretik Sortuak, zinema, dantza eta musika, kultur egitarauaren indarguneak\nPandemiaren murrizketak murrizketa, kulturak bizirik jarraituko du Hernanin neguan eta udaberrian. Hartara, datozen hilabeteotako kultur egitaraua musika, literatura, antzerkia, erakusketak, dantza eta beste hainbat kultur eskaintzaz beteta dator. Eta berritasun batzuk ere izango ditu egitarau honek. Nabarmentzekoa da Geuretik Sortuak egitasmoaren sormen lanak ikusteko aukera izango dugula. Horretaz gain, Euskal Herrian ekoitzitako zine emanaldi berezi batzuk ere izango dira eta dantza indartzeko programa bat ere txertatu da egitarauan.\nKoro Etxeberria Kultura zinegotziak azaldu ditu urtarriletik maiatzera bitartean Hernaniko Kultura Sailak programatu dituen ekintzen berritasunak.\n“Berritasun batzuk aipatzearren, literaturan, ahozkotasunaren inguruko ekimen berri bat; zineari dagokionez, hilean behin, ohiko zirkuitu komertzialetik kanpo, Euskal Herrian ekoitzitako film edo pelikula bat proiektatuko da; dantza mundua zabaldu asmoz dantza familian egitasmoari lekua egin nahi izan diogu. Aipamen berezia merezi du Geuretik Sortuak Udalbiltzaren egitasmoak, programa honi esker, Euskal Herri osoan hogeitaka sortzailek egin dituzten egonaldien emaitza Hernanin ikusteko parada izango dugula”, nabarmendu du Etxeberriak.\nGeuretik Sortuak egitasmoa zergatik eta zertarako sortu den azaldu du Etxeberriak. “Euskal Herriaren kontakizuna artea eta kultura bidez egitea da Geuretik Sortuak proiektuaren asmoa. Euskal arteak lengoaia asko izan ditzake, baina hizkuntza bakarra du, geurea: euskara. Azken urteotan faktore desberdinengatik atzerriko hizkuntzetan egindako kultura nagusitzen ari da gizartean eta egoera horri erantzuteko asmoz sortu da Geuretik Sortuak proiektua: euskara hutsean egindako artea eta kulturaren sormena, ekoizpena eta hedapena sustatuko dituen zirkuitu edo sare nazionala sortuz eta euskal sortzaileei aukera berriak eman eta babesteko”.\nHernaniko Udalak Geuretik Sortuak proiektuan parte hartu du Euskal Herriko beste 26 herrirekin batera. Herri hauetan literatura, antzerkia edo film laburren inguruko sormen lanak egin dira. “Hernanin, Arnasa izenburua duen filmearen ekoizpena eta sormena egokitu zaigu. Sormen lan guzti hauek ikusteko aukera izango dugu datozen hilabeteetan. Literatur lan guztiak liburu batean jaso dira eta honen aurkezpena egingo da, 5 film laburrekin osatu den luzemetraia proiektatuko da eta 5 antzezlan ikusteko aukera izango dugu”, jakinarazi du Kultura zinegotziak.\nPandemiaren ondorioz, egun Biteri aretoko aforoa %60koa dela gogorarazi du Etxeberriak.\nNagore Irastortza Kultura teknikariak eman du kultur programazioak ekarriko dizkigun ekitaldi guztien berri. “Geuretik Sortuak egitasmoa eta horren baitako emanaldiak azapimarratuko nituzke, baita dantza indartzeko egitasmoak ere. Horrekin lotuta, dantza saio irekia eta dantza familian jarduerak gehitu ditugu gure eskaintzan”, esan du Irastortzak.\n“Programazioa indartsua da, musika gehiago sartu dugu, puntako musikariak zein bertakoak, esaterako, Xabi Solano eta Maite Larburu. Zinema eskaintza ere indartu dugu, hilean behineko saioekin, gai desberdinak eta interesgarriak jorratuz...”, erantsi du.\nAhoz aho nazioarteko jaialdian parte hartuko du Hernanik\nLiteratura ataleko egitarauaren berri Rakel Gonzalez Liburutegiko arduradunak eman du.\n“Literatura solasaldiak egiten jarraituko dugu. Nabarmentzeko da Itxaro Borda etorriko zaigula gonbidatu gisa. Maiatzeko solasaldian Euri zitalari esker liburua mintzagai izango dugu eta egileak berak parte hartuko du saio horretan”, adierazi du Gonzalezek.\nBestalde, ahozkotasunaren inguruko nazioarteko jaialdi batean parte hartuko du Hernanik lehen aldiz. Ahoz aho Intujai teatroak antolatzen du eta aurten XV. edizioa egingo da. Tolosan jaio zen, baina pixkanaka-pixkanaka beste herrietara zabaltzen joan da. “Martxoan lau saio egingo ditugu. Horietako bat helduentzat izango da (herritarren eskaerari erantzunez) eta besteak familia osoarentzat izango dira”, argitu du Gonzalezek.\nLekuei dagokienez, Biterin, Libguneetan eta beste tokiren batean gauzatzeko asmoa dago. Jaialdi honetan parte hartzearen arrazoia da, besteak beste, “duela urte batzuk kulturartekotasuna sustatzeko egiten genituen kontaketa saioak berreskuratzea”, ohartarazi du Liburutegiko arduradunak.


"Xenda bi ez duk lizentzi", aspaldiko euskal nobelarik nobelena? • ZUZEU\n“Xenda bi ez duk lizentzi”, aspaldiko euskal nobelarik nobelena?\nJuan Luis Zabalaren bidez izan nuen Ibai Mendinueta Mintegi, donostiar, giputx, “euskara orotako”aren nobelaren berri (apirilaren 21ean Berrian argitaraturiko Mila orrialdeko abentura artikuluan). Bi kapitulu baino ez ditut irakurri oraindik, baina inpresioa dut euskal literaturaren monumentu baten aurrean egon ote naitekeen, eta abisu eman nahi nizuen, baezpare, oraingoan, eta halakorik bada, niretzako bakarrik gorde nahi gabe altxorra eta bitxiak (22 kapitulu dira denera). 1.051 orrialde. Euskarazko inoizko nobelarik luzeena ere bai?\nLiluratuta utzi nau lehen bi kapituluetako hizkerak, narratzeko moduak, aberastasunak, hurbiltasunak, freskotasunak, egiatasunak, literaturtasunak, sinesgarritasunak, …\nTasun gehiegi seguru asko 1.050 orrialdetan zehar bere horretan gordetzeko (agian ez, hala ere), irakurtzen jarraitzera deitzen dutenak, eta banoa laster horretara.\nLiburua ez omen diote argitaratu nahi izan argitaletxeek, euskara batuan ez dagoelako.\nEz bide dituzte gogoratzen (ezagutzen ere ez seguru asko, eta onartzen ere ez?) Mitxelenak berak esaten zituenak EGANen jada 1962an ere “euskara batua” eta nobelagintza edo “fizkzioaren” arteko harreman elkorrez (maiz antzuez?):\n“Eleberria baita hain zuzen ere, edo “fiction” delakoa orobat, izan daitekeen lurrik elkorrena nolanahiko batasun saioendako. […] [Irakurleari] [b]erea ez duen euskalkia, beraz, astun eta nekagarri bazaio ere, ez zaio gogaikarri, pozkarri baizik, eta are liluragarri. Zer gertatzen zaio, berriz, ez arrai ez haragi, ez berea ez besterena, ez duen hizkerarekin? Zenbait nahasteren beharrean gara noski euskal literatura, eta bide honetatik gabiltza, batera edo bestera, aspaldi honetan.”(Idazlan guztiak, Liburuak 2, 94 or.\nMitxelena orduan “bere euskara batuan-edo” idatzitako Oskillasoren “Kurloiaz” ari da, eta aurretik eta ondotik, Erkiagaren bizkaierazko lanez, Aita Zabalaren “Auspoa”ko euskalkietako lanez, Larzabalen lapurterazko antzerkiez, Labaienen gipuzkerazkoez, … Mitxelenak hala ere zinez gomendatzen du Oskillasoren nobelaren nobelatasuna eta bere hitzak ekarriko ditut gure Ibai Mendinuetaren lan berri hau (ere) (gor)aipatzeko:\n“Ez du inon aurkituko (irakurleak) bixigarri hoberik jateko gogoa gehitzeko. (…) haize berririk ekarri du eta haize berririk ekar dezake aurrerantzean (…) gure eleberrira.”\nLiburua argitaletxeek argitaratu gabe, ez da internetez baino lortzen ahal, zuzenean autoreari eskatuta (ilbeltz@hotmail.com), edota bestela Donostian, HONTZA liburudendan (Okendo, 4; tfnoa: 943428289; tati@hontza.net.).\nXenda bi ez duk lizentzi, aspaldiko euskal nobelarik nobelena?\nEuskal nobela berri bitxia\nIzen berezi konposatuek ez dute euskarazko ordainik.


«Lurralde egituraketaren erreformaren alde egingo dugu, egungo sistema eutsiezina baita» | EA - Eusko Alkartasuna\nHasiera » Gaurkotasuna » «Lurralde egituraketaren erreformaren alde egingo dugu, egungo sistema eutsiezina baita»\n«Lurralde egituraketaren erreformaren alde egingo dugu, egungo sistema eutsiezina baita»\nArgitaratua honek egina: Prentsa Bulegoa data Urt 18, 2006 honetan: Gaurkotasuna\nElkarrizketa Unai Ziarretari BERRIA egunkarian Ongizate Estatuari buruzko hausnarketa egin eta Euskal Herriko eta Kataluniako errealitateak aztertzeko aukera izan dute EAk eta ERCk Eusko Legebiltzarrean egindako XIII. Jardunaldietan.\nUnai Ziarreta EAko idazkari nagusia EAk eta ERCk egindako legebiltzar jardunaldien antolaketa lanetan ibili da. Ongizate Estatua indartzeko ekimenak hizpide nagusi izan badituzte ere, EAEko autogobernua eta Kataluniako Estatutua ere eztabaidagai izan dituzte atzo eta herenegungo lan saioetan.\nDuela hamahiru urte hasi zineten EA eta ERC jardunaldiok antolatzen. Zein helbururekin?\nBi alderdien arteko harremanak 90eko hamarkadaren hasieran abiatu genituen. EA sortu berria zen, eta ERC oraindik alderdi txikia zen, eta nahiko egoera zailean zegoen. Carlos Garaikoetxea lehendakariaren garaitik sortutako harremana da EA eta ERCren artekoa. Orduan erabaki zen urtero jardunaldiak antolatzea, esperientziak komunean jartzeko eta bakoitzak bere herrian praktikara eramateko asmoz.\nZein izan da aurtengo jardunaldien helburu nagusia?\nJardunaldien oinarria Kataluniako Estatutua izan da. Izan ere, ERCk interes berezia dauka EAEko autogobernuaren eta finantzaketaren inguruan, haien egoerak eta beharrak hala eskatzen dielako. Horrekin lotuta, Ongizate Estatuaren inguruko hausnarketa egin dugu.\nEta zein proposamen egin dituzue?\nGaur egun Ongizate Estatua zalantzan jartzen ari da Europa osoan. Hemen, esaterako, pentsioak ere arriskuan daude. EAn uste dugu Jaurlaritzak gai horretan lidergo sendoa izan beharko lukeela, eta gai izan beharko lukeela pentsio sistema publiko bati eusten dion politika fiskala aurrera eramateko. Horretarako, Gizarte Segurantzaren eskumena eskatzearekin batera, Euskal Herriaren beharrizan sozial guztiei erantzuna emango dien zerga politika diseinatzea ezinbestekoa dela uste dugu. Alderdi moduan kezkatuta gaude, Jaurlaritzak gero eta aukera gutxiago dituelako politika horiek martxan jartzeko, Aldundien esku dagoelako zergen bilketa. Horrek guztiak eraikuntza nazionalari kalte egin diezaioke.\nOngizate Estatuak sistema fiskalarekin duen harremana ere landu duzue. EAk zein proposamen egiten ditu arlo horretan?\nSozietateen Zergarekin gertatutakoak argi utzi du beharrezkoa dela Eusko Jaurlaritzak sistema fiskalaren irizpideak finkatzea Eusko Legebiltzarraren bitartez. Guk, hala ere, haratago jon nahi dugu, eta EAEko lurralde egituraketaren erreformaren alde egin nahi dugu, egungo sistema eutsiezina baita.\nHezkuntza sistema edota herri egituraketarekin zerikusia duten gaiak ere mahai gainean izan dituzue.\nBai, gaur (atzo) Ongizate Estatua izan dugu mintzagai, eta, besteak beste, Joseba Azkarraga sailburuak legealdi honetarako ekimenen berri eman du. Halaber, ERCko diputatu Carme Capdevilak ere Kataluniako Gobernuak politika sozialetan sustaturiko ekimenak jakinarazi ditu. Astelehenean bereziki autogobernuaren inguruan jardun genuen. Joan Ridao Kataluniako Parlamentuko bozeramaileak Estatutuaren eduki nagusiak azaltzeaz gainera, negoziazioen nondik norakoen berri eman zigun. Juan Porres EAko legebiltzarkidea, berriz, EAEko autogobernuaren egoeraz mintzatu zen EAk landutako Burujabetza Legearen ikuspuntutik.\nZein ondoriotara iritsi zarete bi egun hauetan?\nBatik bat esperientziak partekatzeko balio izan digute jardunaldiok. Kontua hartu behar da bi herrien errealitateak ez direla erabat parekagarriak: hemen, esaterako, eskubide historikoak aitortzearen aldeko apustua egiten dugu, eta Katalunian bide hori galdutzat eman dute. Elkarrengandik ikasteko balio digun arren, bi herrien errealitateak ezin dira parekatu. Argi dago guk Katalunian hitzartzen dutena begi onez ikusiko dugula, baina EAn bestelako helburuak ditugu, hots, erabakitzeko eskubidearen subjektua aitortzea da gure helburua. Alta, nazioaren ikuspuntuan bat gatoz bi alderdiok: Euskal Herria eta Katalunia nazio bi garela argi dugu bai EAk bai ERCk.\nedurne begiristain – berria.info


Apirilaren 15era arte luzatu du herritarren konfinamendua Frantziako Estatuak, gaur Edouard Philippe Frantziako lehen ministroak iragarri duenez. Orain arte hamabost egunerako ezarritakoa bi aste gehiagoz luzatzeaz gain, salbuezpeneko egoera gehiago zabal lezakeela ohartarazi du "osasun egoerak hala eskatuz gero". Ipar Euskal Herriko biztanleak hartzen ditu neurriak.\nEdouard Philippe Frantziako lehen ministroa konfinamenduaren luzatzea iragartzen.\nFrantziako Estatuak populazioaren konfinamendua martxoaren 17an ezarri zuen eta datorren asteartean amaitzekoa zen. Hori luzaturik, herritarrei orain arteko arau berberak aplikatuko zaizkie eta debekatuta daukate etxetik ateratzea ez bada lan edo osasun arrazoiengatik lekualdatu behar dutelako. Philippek adierazi du Gobernuak ezarritako konfinamenduaren helburua dela izurritearen hedapena geldiaraztea eta ospitaleek kasu larrien fluxuari "ahal den neurrian" aurre egin ahal izatea. Joan den asteartean Parisko Gobernuari aholku ematen dion Kontseilu Zientifikoak gomendatua zuen konfinamenduak "gutxienez sei astez" irautea.\nGaur egun, herritarrek etxetik ateratzekotan berekin eraman behar dute zinpeko aitorpen bat deklaratuz irtenaldiaren arrazoia: behar-beharrezko produktuak erosteko, etxebizitzaren inguruan ariketa fisikoa egiteko, pertsona ahulei laguntzeko edo lanera joateko, telelana egitea ezinezkoa dutenean.\nParisko agintariek adierazi dute konfinamenduaren lehen hamar egunetan 225.000 zigor baino gehiago ezarri dituztela. Lehenengo salaketak dakar 135 euroko isuna, 15 egunen barruan jasotako bigarrenak 1.500 eurokoa eta 30 eguneko epean hiru aldiz baino gehiagotan arauak urratuz gero zigorra 3.750 eurora irits daiteke, gehi sei hilabeteko espetxealdia nozitzeko arriskua.


Fitohormona - Wikipedia, entziklopedia askea.\nFitohormonak landare-hormonak dira, landareko zenbait zelulak ekoiztutakoak, kopuru txikietan aldaketa fisiologikoak eragiten dituztenak (hazkundearekin loturikoak, batez ere).\nAnimali-hormonen aldean, fitohormonak ez dira guruinetan ekoizten, landareetan ez baitaude halako organo berezirik. Landare-ehunetan jariatzen dira, eta landare-hodiek (xilema, floema) garraiatzen dituzte jarduten duten tokietaraino.\nHazkundeaz gain, fitohormonak landareetako beste prozesu batzuetaz ere arduratzen dira: hostoen erorketaz, loraketaz, fruituaren eraketaz eta erneketaz.\nFitohormona nagusiak 5 dira:\nHazkundearen erritmoa bizkortzen dutenak:\nNekazaritzan eta lorezaintzan landare-hormonen ezaugarrien ezaguera garrantzi handikoa da, ondorio praktiko askok (fruituaren osaketa, loraldia, izurriteen aurkako borroka...) lotura estua baitute fitohormonen jarduerarekin.


Osasunaren momentu txarra agerian geratu da Elx-en – Taxoareko Hitza\nOsasunaren momentu txarra agerian geratu da Elx-en\n9 azaroa, 2015 9 azaroa, 2015 Taxoareko Hitza\nElx 2-1 Osasuna| Bolada txarrean sartu da Osasuna azken hiru jardunaldietan. Izan ere, azken bederatzi puntuetatik hiru baino ez ditu eskuratu Enrike Martinen taldeak. Duela aste pare bat ohartarazi genuen dinamika aldatzen ari zela emaitza eta jokoari dagokionez eta azken neurketetan baieztatu egin da gainbehera hori. Alakanten Elx jaun eta jabe izan zen partidaren hasieratik amaierara. Neurketa berdinduta zegoenean, Javier Flañok bigarren txartel horia ikusi zuen. Ezbeharrak, ordea, ez ziren orduan amaitu: Nauzet Perezek penalti inozo bat egin eta Illiek etxekoen bigarren gola eskuratu zuen. Puckok lehenengo minutua bete gabe zela aurreratu zuen talde nafarra.\nBolada txarrean sartu da, pixkanaka. Jokoak egin zuen behera lehendabizi. Emaitzak ere ez dira onak azken aldian. Lugori huts eta lau irabazi ostean hasi zen beherakada. Alavesen kontra jipoia jaso eta gero, eraginkortasunez jokatuz, Albazetereri huts eta bat irabazi zion talde nafarrak. Denboraldi hasierako jokotik, baina, urruntzen hasia zen jada Osasuna. Albazeteren ondoren jokatu dituen hiru partideta frogatu da joko eta emaitza gainbehera: berdinketa etsigarria tenerifen eta Girona eta Elx-en aurkako porrotak. Joera beheranzkoa bada ere, talde Nafarrak bigarren postuan jarraitzen du -Liderra Kordoba da- Zaragozarekin berdinduta.\nGironaren aurka etxean galdu eta gero Elx-en irabazteko premia zuen Osasunak. Sentsazio onak berreskuratu eta puntuak pilatzen jarraitzeko nahia, ez bereziki lidergoari eusteko. Neurketaren hasiera ezinhobea izan zen: Elxek korner bat oparitu zuen zelai erditik atera bezain pronto. Kornerraren aldaratzean Puckok baloia jaso, jaurti, eta bere jaurtiketa sareetara joan zen atezainaren laguntzarekin. Hamar minutu gehiago baino ez zuen iraun Osasunak berdegunean. Ruben Barajak zuzentzen duen taldeak neurketaren erantzukizuna bere gain hartu eta partidaren jaun eta jabe bihurtu zen.Elx-ek baloiaren jabetza eskuratu zuen, Osasunaren zelaian joaktzen zuen, eta pixkanaka bada ere, gol abagune geroz eta gehiago sortzen hasi zen; erdiraketen bonbardaketa bat jaso zuen aurpegia eman ezinda zebilen Osasunak. Intentsitate aldetik, bereziki, nabaritzen zen bi taldeen arteko desoreka.\nEz da atzeko lerro berbera\nAtzealdeko lerroak jada ez dauka lehenengo neurketetako irmotasun hura. Jokaldi bat ondo itxi gabe utzi eta Elxek bikain baliatu zuen markagailuan justizia egiteko. Erdibitutako baloi batean Tanok zalantza egin zuen, eta Unai Garcia ere oso motel ibili zen. Elxek baloia lapurtu eta bizpahiru toke azkarretan area barruan sartu eta Sergio Leonek banakoa egin zuen. Berdinketaren ondoren, Osasuna ez zen suspertu ere egin. Ezer egin gabe amaitu zuen talde nafarrak lehenengo zati. Zortea lagun, merezi gabeko berdinketa bat lortzen ari zen Martinez Valero futbol zelaian.\nAtsedenaldia eta gero min hartu zuen Tano aulkian geratu zen David Garciaren ordez. Atzelari nafarrak sendotasun gehiago eman zion atzealde gorritxoari eta Osasuna beste itxura batekin zelairatu zen, irmoagoa, defentsiboagoa. Bazirudien Enrike Martinek ontzat emango zuela berdinketa bat lortzea. Maikel Mesa euskarria are gehiago atzeratu zuen eta beste fentsa baten tankerah, seigarrenarena, hartzen zitzaion momentu batzuetan. Ezer gutxi egin zuen Pucko ordezkatu zuen Berenguerrek atsedenaldian eta aurrelari aztea izan zen erasoan saiatu zen jokalari bakarretako; defentsa eta erdiko lerroa aurrelarietatik deskonekatuta ibili ziren, beste helburu batzuk buruan zituztela.\nNeurketa oraindik partida amaitzeko ordu erdi falta zela hasi zen okertzen. Javier Flañok, baloia besoarekin ukitzeagatik, bigarren txartel horia ikusi eta aldageletarako bidea hartu behar zuen. Zelaian bat gehiagorekin ikustean Elx bultzaka hasi zen eta argi zegoen Osasunari neurketa amaiera arteko tartea luze egingo zitzaiola. Berdinketa mantentzearren, Nino kendu eta Martinesk denboraldiko lehen minutuak izan zituen.\nElxek bere horretan jarraitu zuen geratzen ziren minutuetan, erdiraketn bitartez min egin nahiean. Erasora joateko gasolinarik gabe geratu zela ohartuta, Osasuna erabat itxi zen bere atearen inguruan, mesede egingo ziolakoan. Alta, mesede Elxi egin zion. Beldurrik gabe jokatu zuten Barajaren jokalariek, defentsan zailtasunik pasatu gabe. Erdiraketa horietako batean iritsi zen penaltia: baloia atepetik atera ostean, Elek jokalari batek baloiaren aldaratzea jaso zuen. Ateari bizkarrez zegoela, Nauzet hanka sartu eta baloia ukitu zuen. Zernahi ere, baloiaz gain Elx-ko jokalari aurretik eraman eta penalti inozoa egin zuen atezain kanariarrak. Illiek bi eta batekoa ezarri zuen eta Osasunak neurketa amaitu arte ez zuen aukerarik izan.\nLaburpen hitzak Adelante Liga,Bigarren Maila,Elx,Iruñea,Martin Monreal,Martins,Matej Pucko,Nafarroa,Nauzet,Osasuna\nPrevious postZalantzak uxatzeko, garaipena bezalakorik ez\nNext postMallorkaren aurka, aldaketentzat ordua


PLAYLIST: ELVIS COSTELLO & THE IMPOSTERS MOMOFUKU | EITB Musika bloga\nElvis Costello bere ibilbideko lehen urteetara itzuli da The Imposters taldearekin grabatu duen Momofuku disko berrian. 70ko hamarkada amaieran kaleratu zituen diskoen soinu berdintsua aurkeztuz, Costellok irauli egin du azken urte hauetako diskoetan landutako soinu leun eta sofistikatua. Diskoaren izenburuak "Ramen" fideo zopa asmatu zuen Momofuku Ando txinatarrari egiten dio aipamen.\nDiskoaren grabaketa 2008ko otsailean egin zen. 2 aste nahikoa izan zituzten, diskoan aurkitzen ditugun 12 kantak grabatzeko eta nahasketen prozesua ere berehala amaitu zuten. Horren azkar lan egin izanak freskotasuna eta gordintasuna eman dizkio diskoari. Ez dirudi 54 urteko rock izar baten diskoa, oraintxe hasi berria den talde baten demo bat baizik. Hori bai, demo bikaina.\nHasiera bateko ideia diskoa biniloan argitaratzearena zen, musikari britainiarraren betiko jarraitzaileentzat opari nostalgiko bat prestatzea baina azkenik, CD formatuan ere argitaratu da eta honek entzuleri zabal batengana gerturatu du Momofuku diskoa. Kritikariek bere azken urteetako lan onenen artean kokatu dute dagoeneko eta guk eitbmusikaren sintonian izango dugu entzungai.\n← PLAYLIST: RY COODER I, FLATHEAD PLAYLIST: KITTY, DAISY & LEWIS →


Euskal Herriko Unibertsitatearen (UPV/EHU) Zientzia eta Teknologia Fakultateak Euskal Esperientziak Zientzia Zabalkundean 2018 Topaketako antolatzaileekin batera, Ilustrazio Zientifikoko Berezko Tituloaren ikasleek egindako lanen erakusketa aurkezten du ekainaren 13tik uztailaren 13ra, Carlos Santamaria Zentroan (Donostian).\nErakusketa hiru ataletan banatuta dago:\n‘Zientzia Irudikatzen’ atalean, ikasleen hainbat dibulgazio artikulu ilustratu erakusten dira. Atal horretako artikuluak gai desberdinei buruzkoak dira, honegatik atal horrek ‘Genetikatik paleontologiara medikuntzatik pasatzen’ azpi izenburua dauka. Hemen ilustrazio zientifikoaren erabilera transbertsala eta anitza erakusten da.\n‘Eskala gainditzen’ atalean 3 dimentsiotako irudiak erakusten dira. ‘Molekula eta planeten artean’ azpi izenburua dauka atal horrek. Hemen marrazkiak begi hutsez ikusezina dena ikusgai egiteko gaitasuna erakusten da.\nAzken atalak ‘Natura Ilustratzen’ izenburua dauka eta flora eta faunari buruzko marrazkiz osatuta dago. Atal horrek ‘Ilustrazio naturalista teknika tradizionalen bidez’ dauka azpi-izenburu. Hemen marrazkiak erakusten du naturaren edertasuna eta handitasuna adierazteko gaitasuna, ikusleari jakin-mina, maitasuna eta zaintzeko grina sortarazten diona.


TURISTEI EUSKADIREN BERRI EMATEKO APLIKAZIOA | ekinharrobia.eus\nDEMAk eta Enplegu Sailak 2019-20 enpresa-proiektuen lehiaketako sariak eman dituzte.\n2020ko Irailan, Rebeca Lópezek XIX. Enpresari Programaren lehen saria jaso zuen Bilboko Azkuna Zentroan. Eusko Jaurlaritzak eta Bizkaiko Foru Aldundiak DEMA agentziaren bidez sustatutako programa honetako lehen saria Galdakaoko Andra Mari LH Zentrora joango da “Kaixo Euskadi”-ri esker, euskal kulturari buruzko informazioa aurkitu edo Erkidegoaren barruan hainbat jarduera bilatu nahi dituzten turistei zuzendutako webapp bat.\nCOVID-19 buruzko segurtasun neurri guztiak ezarri ziren ekitaldian, Bizkaiko LHko ikastetxeetako ikasleak eta irakasleak joan ziren. Idoia Mendia Lehendakariorde eta Enplegu eta Lan Sailburuak hitzaldi batekin ekitaldiari amaiera eman zion, “Eusko Jaurlaritzak berrikuntzarekiko konpromisoa duela” esaten eta Enplegu eta Lan Saila dagoeneko hasi dela lanean krisiaren ondorioen aurrean iradokitzen. Gobernu honen helburua langabezia-tasa berriro %10era jaistea dela.\nAna Urrutia kazetariak zuzendu zuen ekitaldia, eta Bizkaiko artista gazteen emanaldiak, Hakima Flissi kantari eta konpositorea, Josu López hiri-dantzako dantzaria eta Jon Zabal mago eta ilusionistaren showa izan zituen giroan.\nGazteen artean kultura ekintzailea sustatzea eta enpresa-errealitatera hurbiltzea da enpresariren helburua, etorkizunean beren ideia abian jartzeko prest egon daitezen enpresa-ekintzailetzaren mundura ateratzea erabakitzen badute.\n19 edizioetan 3.000 ideia baino gehiago aurkeztu dira, eta horietatik ia 800 proiektu prestatu dira. Hasierako 168 ideietatik 79 enpresa-ideia hautatu ondoren hasi zen prozesu luze baten amaiera izan zen ekitaldi hori. 79 ideia horiek hiru hilabetez garatu dira, DEMA Bizkaiko Enplegu eta Ekintzailetza Agentziako profesionalen laguntzarekin. Enpresari programari esker, negozio ideietan parte hartzen duten gazteek forma eman diote proiektuari azken fasera iritsi arte.\nAurten ere, Enpresari Bizkaiko Lanbide Heziketarako programa liderra da, eta Bizkaiko gazteek etorkizuna leku hobea izateko behar duten talentua eta irudimena dutela erakusten jarraitzen du.


Euskal Herriko Itzuliak Aiaraldea zeharkatuko du gaur: eliteko txirrindulariak, protestak, performancea eta zenbait eragozpen - Aiaraldea - Aiaraldea.eus\nEuskal Herriko Itzuliak Aiaraldea zeharkatuko du gaur: eliteko txirrindulariak, protestak, performancea eta zenbait eragozpen\nAitor Aspuru Saez 2021-04-07 13:46\nEuskal Herriko Itzuliak hainbat aldiz bisitatu du Aiaraldea, baina aurtengo hitzordua berezia izango da.\nAmurriotik abiatuko da Euskal Itzuliaren 3. etapa, Laudion amaitzeko, Ermualden, hain zuzen. Bidean Urduña, Aiara eta Okondo zeharkatuko ditu probak. ETB-1ek emitituko du, eta bidean Tubacexeko grebalariek edota Amurrioko Txirrindulari Elkarteak ere protagonismoa partekatuko dute txirrindulariekin.\nIazko hitzordua bertan behera geratu ostean, gaur helduko da, azkenik, Euskal Herriko Itzulia Aiaraldera. Eguerdian aterako da Amurriotik eta eskualdeko hainbat puntu igaroko ditu. Hasiera Amurrion egongo da 13:18ean, Elexondotik abiatuta, eta berehala Altubera joko dute txirrindulariek Arabako hamaika herritan lehiatzeko.\nGauzak horrela, hiru ordu beranduago agertuko da berriro tropela eskualdean, Urduñatik sartuta, eta gero Saratxo, Amurrio, Aiara, Laudio eta Okondo zeharkatuko ditu, berriro Laudiora itzultzeko eta Ermualden amaiera apoteosikoa izateko, ia 4 kilometroko igoeraren ostean.\nAntolatzaileek ordutegia eta ibilbidea plazaratu dituzte, zaleek aintzat har dezaten. Gogoratu beharra dago prebentzio eta segurtasun neurri guztiak bete behar dituztela ikusleek COVID-19aren zabalpena ekiditeko:\nAldarrikapenak eta ospakizunak\nETB-1ek etapa emitituko duela baliatuta, Tubacexeko grebalariek lekua hartuko dute ibilbidean, Laudioko lantegiaren aurrean. Horrez gain, Amurrioko Txirrindulari Elkartea ere ikusgai egongo da. Hain zuzen, performancea egingo dute taldeko kideek herriko sarrerako errotondan, 134. kilometroan. Modu horretan ospatuko du taldeak bere 50. urteurrena. Iaz egin behar zuten, baina pandemiak ez zuen ahalbidetu.\nPrimoz Roglic txirrindulariak lideratzen duen lasterketak, hala ere, ez ditu eliteko kirolariak ekarriko bakarrik eskualdera. Berez, etaparen azpiegiturak zenbait eragozpen sortuko ditu. Arabako Foru Aldundiko hainbat autobus zerbitzu bertan behera geratuko dira:\nHorrez gain, Amurrion Elexondo kalea itxita dago goizeko zortzietatik, eta ezinezkoa izango da aparkatzea elizako aparkalekuan, Armurubenta kaletik Felix Murga kaleraino doan zonaldean eta Goikolorra plazan.\nLaudion ere honakoa jakinarazi du udalak: "08:00etatik aurrera, debekatuta egongo da Sagasti kale osoan aparkatzea. Horretarako, ordezko aparkaleku bat jarriko da Ugarte plazan, proba amaitu arte bizilagunek euren ibilgailuak bertan utz ditzaten. Halaber, debekatuta egongo da Lamuza-Butroi kaleko aparkalekuan (Lamuza Ikastetxearen azpian) eta Lamuza kalean (Granjabide 1 eta 2 kaleen aurrean) aparkatzea. Bestalde, ezingo da Goienuri inguruan aparkatu, Ellakuri kalearekiko bidegurutzetik karabanen aparkalekuaren sarreraraino (igerilekuak), ezta karabanen aparkalekuan bertan ere ez."\nHorrez gain, tokiko erakundeak oharra zabaldu du: "Lehen itzulia 16:30ak aldera izango da Laudion, eta 17:30ak aldera amaituko da. Hori dela eta, Larrazabal, Landaluze, Lamuza, Ugarte, Goienuri eta horien inguruko kale guztietako bizilagunei eskatzen zaie ordu horiek baino lehen atera ditzatela ibilgailuak, baldin eta bidaiaren bat egiteko asmoa badute; bestela, lasterketaren mozketaren ondorioz, ezin izango baita kale horietatik zirkulatu".


Oñatiko Jaurerria eta Konterria — Oñatiko udala\nOñatiko jaunaren boterea bikoitza zen; territoriala eta jurisdikzionala. Jaunak lur ugari zituen. Baina herriko lur guztiak ez ziren berarenak. Bazeuden herri-lurrak edo oñatiar guztien lurrak. Kasu honetan nahiko liskar izaten ziren lur horiek jaunarenak edo benetan herritarrenak zirela eta. Lurraren jabetzaz gain, herriko burdinolak (Bidaurreta, Olalde eta Zubillaga) eta errotak bere esku zeuden. Izan ere, Oñatitik kanpo ere, Arrasaten eta Gatzagan esateko, bazituen burdinoak Oñatiko jaunak, bere botere ekonomikoa ikaragarrizkoa zen. Menpekotasun hori zela eta oñatiarrek jaunari bi zerga bitxi ordaindu behar zizkioten; "eskurbestekoa" bata eta "mandoena" bestea. Lehenengoa ordaintzeak oñatiar guztiei jaunaren mendietan ibiltzeko eskubidea emanten zieten. "Mandoarena" izeneko zergak berriz, Artia parajetik jaisten zen mando bakoitzeko 20 maravedi ordaintzera behartzen zuen.\nOñatiarrek epaitzeko botereak kendu zioten Oñatiko konteari 1510 urtean.\nJustiziaren administrazioa ere jaunaren esku zegoen. Lapurrak epaitu, herritarek aukeratutako alkatea onartu hala baztertu, udal idazkaria izendatu edota Alkate Handia izeneko pertsonaia bat, herritarrei onartu arazteko ahalmena erabiltzen zituen jaunak. Ikusi: Gebaratarrak.\nOñatiko bereizgarritasuna historian zehar bere egoera administratiboa izan daiteke: lehenik jaurerria, gero konterria eta azkenik, 1845ean, Gipuzpuako herri askea. Ez daukagu jaurerri honetako sorreraren berri zehatzik. Dakiguna zera da: XIV. mendearen hasiera arte ez dagoela Oñatiko jaurerriari buruz berri nabarmenik.\nProdukzio mota berria: hau da feudalismoaren benetako esanahia Erdi Aroan. Gaur egun, "produkzio modu berria" kapitalismoa bada, edo jabe eta langileen arteko harremana, Erdi Aroko ardatza jaun eta basailuen arteko harremana izan zen.\nErdi Aroko Europako sistema politiko, ekonomiko eta soziala izan zen.\nHonetaz gain kapitalismoa eta feudalismoaren arteko konparaketan badago beste berezitasun garrantzitsu bat: antzinean, nekazaritza zen ekonomiaren oinarria; gaur egun, berriz, industria.\nFeudalismoak bi oinarri nabarmen zituen:\nOinarri ekonomikoa, jaurerritan ardaztuta.\nOinarri juridikoa, jaunarengan ardaztuta.\nJaurrerria feudalismoaren oinarri sozio-ekonomikoa izateaz gain, lur zati baten produkziopean mamitzen da. Jaurerriak bi zati izaten zituen: "Erreserba" edo jaunak berak ustiatzen zuen lurra alde batetik eta "ukantzak"k, menpekoak ustiatzen zuena errenta batzuren truke.\nBadirudi Erdi Aroan feudalismoaren ezarpena oso azalekoa izan zela Gipuzkoan. Hala ere, Ahaide Nagusiak -Oñaztarrak eta Ganboatarrak- nagusitzen zirenez, herritarren askatasuna maiz zapaldua izaten zen. Testuinguru honetan ulertu behar da zenbait hiribilduen sorrera eta eraketa; aipatutako alderdien zapalkuntzaren aurka herritarrek, erregearen laguntzaz, hiribildu askeak eratu zituzten, ezaugarri batez: harresiz inguratutako herriak zirela. Horra hor Bergara, Arrasate, Gatzaga...


Generoaren historia: irakaskuntza tresna. :: ikasi :: Udako Euskal Unibertsitatea\nGeneroaren historia: irakaskuntza tresna.\nUdako Ikastaroak :: Historia, Hezkuntza\nHasiera-data: 2018(e)ko uztailaren 9a\nAmaiera-data: 2018(e)ko uztailaren 10a\nOrdutegia: Astelehena-Asteartea. 9:00-13:00/15:30-17:30\nUnibertsitateak hainbat urte daramatza generoari eta generoaren historiari buruzko ikasgaiak eskainiz. Hala ere, genero ikuspegia ikasgai bat baino gehiago ikuspegi bat dela erakustea da gure jomuga. Unibertsitatean ez ezik, bigarren hezkuntzan ere genero kategoria guztiz erabilgarria dela azalduko dugu. Ikasleekin ikuspuntu kritikoa lantzeko baliagarria izateaz gainera, generoaren historia feminismoan hezteko ere baliabide aproposa dela agerian jarriko dugu. Kurtso hau historiaren irakaskuntzari begira prestatuta dago, didaktikoa eta parte-hartzailea. Alderdi praktikoari lehentasuna emango zaio.\nHistoria Garaikidean doktorea (EHU), generoaren historiaren alorreko ikerlaria; Euskal Herrian Antzinako Erregimenaren krisi garaian eta XIX. mendean zehar genero harremanen eraikuntza prozesuak ikertzen ditu.\nHistorian Lizentziatua (Deustuko Unibertsitatea), EHUko doktorego aurreko ikerlaria; frankismoaren aurkako kultura politikoen baitan sortutako militantzia ereduak ikertzen ditu generoaren ikuspegia landuz, Bigarren Hezkuntzako irakaslea.\nHistoria Garaikidean doktorea (EHU), generoaren historiaren eta ahozko historiaren eremuko ikerlaria EHUko Historia Garaikideko sailean, XX. mendean zehar emakume langileen identitatearen eraikuntza prozesuak aztertzen ditu.\nAitziber Gonzalez Garcia\nHistoriako Gradua eta “Kuaternario: Ingurumen-aldaketak eta giza aztarna” masterra amaitu eta gero, EHU-ko GIPyPAC ikerketa taldean tesia egiten du, Arabako landa munduaren ikerketa etnoarkeologikoan hain zuzen.\nArte Ederretan Lizentziatua (EHU), EHUko irakaslea eta doktorego aurreko ikerlaria; 1876 eta 1936 urteen bitartean Euskal Herrian emandako kultura politiko modernoen sorkuntza eta garapen prozesuak ikertzen ditu generoaren ikuspegitik.\nGeneroaren historia hezkuntzaren eta irakaskuntzaren alorrera hurbiltzea. Generoa bai historia ikasgaian eta baita beste ikasgaietan ere analisi tresna erabilgarria dela erakustea.\nEmakumeen historiatik generoaren historiara eman den garapena ezagutzea.\nGenero harremanen eraikuntza aztertzea historian zehar eraiki diren feminitatea eta maskulinitate irudiak deseraikiz eta ikuspegi honek hezkuntzan daukan erabilgarritasuna aztertzea.\nGeneroaren historia iturri desberdinen bidez landu daitekeela erakustea eta nola.\nGeneroaren mugak aztertzeko eta hauek sahiesteko formulak proposatzea.\nGeneroaren ikuspuntua irakaskuntzan historiaren alorretik (bigarren hezkuntzan zein unibertsitatean).\nHistoriaren irakaskuntzan iturri desberdinen erabilera: prentsa, artea, ahozko dokumentuak…\nArkeologia queer eta feminista.\nDiziplina anitzeko metodologiak erabiliko dira, hauen artean: filosofia, arkeologia, ahozko historia, historia kulturala eta arte ederrak. Saio guztiak azalpen teoriko batekin hasiko dira, ondoren ariketa praktikoekin jarraitzeko.\nIkasleentzat, unibertsitateko eta DBHko irakasleentzat eta generoarekiko sentsibilitatea duten pertsonentzat zuzenduta dago.\nGeneroaren historia ulertzeko eta irakasteko tresnak.\nGeneroa, sexua eta sexualitatea Arkeologian eta Hiri-Paisaian.\nPrentsa eta generoaren historia ikerkuntzan eta hezkuntzan.\nAhozko historia eta generoa.\nGeneroa arte plastikoen historian.\nTailer kolektiboa: generoaren historiaren iturriak, aukerak eta mugak.\nHomologazio kodea: 1868348017\nikastaroak, eibar, Generoaren historia, feminismoa, iturriak, ahozko historia, artearen historia, arkeologia, prentsa


Wikiloc | Zuhatzu / Zuazo de Vitoria - Berrostegieta διαδρομή - Zuhatzu / Zuazo de Vitoria, País Vasco (España)- GPS track\nιππασία (ιππασία διαδρομές Spain → Basque Country → Zuazo de Vitoria )\n64 7 69\nΣύνολο σημείων 2350\nArmikelo (ποδηλασία βουνού)\nCUMA PIKATXO, CASCADA DE LA TOBA, CRUZ ROJA Y ERMITA DE ESCOLUMBRE POR LAS SENDAS DE LA BOTELLA, S FLAQUITURRI Y COLLADO ARNATE. (ποδηλασία)\n05-FEB-16 Ganalto, por senda secreta (ποδηλασία βουνού)\nIker Vilar All rights reserved\nκοντά στην περιοχή Zuhatzu / Zuazo de Vitoria, País Vasco (España)\nHemen haziko da gure zaldizko ruta. Hemen utziko dugu kotxeak aparkatuta\nBi bide daude, señalea bankua dagoen tokian jarriko dugu, zuzen joango gara.\nBi bide daude, eskuinera botako dugu, seinalea erdian jarriko dugu.\nBi bide daude, ezkerrerantz botako dugu, seinalea or erdian egongo da.\nHemen abrebaderoak egongo dira, zaldiak ura edateko.\nBi bide daude, eskuinera joango gara, errepidea ebitatzeko. Seinalea erdian egongo da.\nHemen zaldiarekin deskantzatzeko ondo dago, gero gune hau inguratuko digu gure bidea jarraitzeko.\nBi bide daude, ezkerrerantz botako dugu. Seinalea ezkerreko zuhaitza dagoen tokian egongo da.\nBi bide daude, guk zuzen jarraituko dugu. Seinalea beste seinale dagoen tokian egongo da.\nHemen eskuinera joango gara Zuarzo de Vitoria ailegatzeko. Seinalea bi zuhaitzen erdian egongo da.\nHemen zaldiak ura edango dute.\nErrepidea eta bidea ikusiko dugu, grabillasko bidean jarraituko dugu, ezkerrerantz, errepidea ekiditzeko. Seinalea zuhaitzan egongo da.\nEskuinerantz joango gara errepidea ekiditzeko. Seinalea eskina horretan egongo da.\nHemen ezkerrera goaz, bidea mozten delako aurrerago. Seinalea zuhaitza dagoen tokian jarriko dugu.\nHemen eskuinera biratuko dugu, hartuko dugu luuresko bidea eta bertatik jarraituko dugu. Zaldiekin kontuz euki behar dugu zergaitik errepidean pasatzen diren kotxeekin asustatu ahal dira, orduan guk riendatatik gure eskuinera tiratu behar dugu zaldiak ezkerrera ez begiratzeko. Seinalea zuhaitza dagoen tokietan jarriko dugu.\nHemen bide hau hartuko dugu eta hípika batera ailagtuko gara. Seinalea lurra dagoen tokietan jarriko dugu.\nZaldiaran-ko hípikara ailegatzen gara, guk zuzen jarraituko dugu aldapa igotzen eta gero ezkerrera biratuko dugu. Seinalea Aldapa dagoen tokietan eskuinean jarriko dugu.\nBeste parking batera ailegatuko gara, or kotxeekin joan ahal zara or aparkatzeko. Guk ezkerrera sartuko gara Armentiara joaten. Seinalea Itinerario dagoen tokietan jarrko dugu.\nHemen eskuinera biratuko dugu. Seinalea zuhaitza dagoen tokietan jarriko dugu.\nGurutze baetra ailegatzen dugu, beste parking dago hemen. Bide hau zaldiarekin joateko da, guk zuzen jarraituko dugu lurra bidea jarraitzen. Seinalea Itinerario dagoen tokietan jarriko dugu.\nHemen ezkerrera biratuko dugu. Seinalea erdian jarriko dugu.\nHemen berriro ezkerrera joango gara. Seinalea bidearen ezkerrean jarriko dugu.\nPuntu honetan eskuinera biratuko dugu, berriro gorantz joaten. Seinalea eskuinean jarriko dugu.\nHemen ez gara sartuko ezkerrerantz, joango gara zuzen eta gora ailegatzerakoan buelta bat hemango dugu eta berriro jeitsiko gara, jesiterakoan bai sartuko gara bide hortatik. Seinalea eskina horretan jarriko dugu.\nHemen abrevadero bat jarriko dugu zaldiok ura edateko.\nPlaza honetara ailagtuko gara eta hemen deskantsatu ahal dugu zaldiarekin, gero ezkerreko bide hartuko dugu berriro Armentiara joaten. Seinalea plaza erdian jarriko dugu.\nBerriro ailegatzen gara gurutze honetara eta ezkerreko bidea hartuko dugu. Seinalea erdian jarriko dugu.\nBerriro parking-era ailegatzen gara eta ezkerreko bidea hartuko dugu. Seinalea itinerario dagoen tokietan jarriko dugu.\nBerriro ailagatzen gara gurutze honetara eta hartuko dugu eskuineko bidea. Seinalea bankua dagoen tokietan jarriko dugu.\nGurutze honetara ailegatzen gara berriro baina horain eskuineko bidea hartuko dugu parking-era joateko.\nParkingera ailegatu gara, zaldiak gordeko dugu eta etxera bueltatuko gara.\nΓεια, ο χρήστης βρήκε ενδιαφέρουσα την διαδρομή Zuhatzu / Zuazo de Vitoria - Berrostegieta https://el.wikiloc.com/ippasia-diadromes/zuhatzu-zuazo-de-vitoria-berrostegieta-34707888 Χαίρεται, Wikiloc - Διαδρομές του Κόσμου\nI did this trail with Iker Vilar\nAsk Iker Vilar to add you as a trail buddy on this trail\nFollow Iker Vilar and discover new trails!


Entzun iezaiozu gure adituei\nÁlvaro Mantecak, BBVAren Banku Pribatuko estrategia-arduradunak, eta Roberto Hernanzek, BBVAren Banku Pribatuko merkatu-arduradunak, munduko merkatu finantzarioak orokorrean bizitzen ari diren beherakada hain esanguratsuaren arrazoiak aztertzen dituzte, inflazioak murrizteko itxurarik erakusten ez duen bitartean.\nMerkatuen egungo egoerari buruzko adituen artikuluak\nBanku zentralak estututa eta presioa finantza-aktiboetan\n2022/06/13. Azken bi asteetan, argitaratu izan diren datu makroekonomiko gehienak nahiko sendoak izan dira. Ekonomia aurreratuetako PMIek behera egin dute, baina goiko mailetan dira oraindik, eta... Jarraitu irakurtzen\nMunduko ekonomiak eutsi egiten dio arrisku nagusien erasoari. Artikulua irakurri\nPresioa poltsetan arriskuen aurrean de desacelaración. Artikulua irakurri\nAtzeraldi ekonomikorako beldur handienen ostean, burtsek zorraren errentagarritasunen neurritasunean lortu dute kontsolamendua. Artikulua irakurri\nMuturreko salmenta mailak merkatuetan Artikulua irakurri\nUtzi adituei zuregatik mugitzen dirua\nMulti3strategia zorroekin aditu talde baten esku uzten duzu zure diruaren kudeaketa. 20.000 €-tik aurrera.\nMulti3strategia zorroekin aditu talde baten esku uzten duzu zure diruaren kudeaketa.


Koronabirusaren krisia kudeatzeko webgune eta telefono erabilgarriak | Consumer\nCOVI-19 ereduarekin lotutako laguntza eta neurri ekonomiko, baimen edo tramite guztiei buruzko informazioa non eskura dezakezun adierazten dizugu\narabera: Asteazkena, 2020ko apirilaren 01a\nCOVID-19 katearen pandemiaren ondorioz, hainbat neurri eta laguntza jarri dira abian ekonomiaren, gizartearen, lanaren eta abarren arloan, egoera berri horren ondorioek ahalik eta kalte gutxien egin diezaieten herritarrei. Hainbat erakunde, elkarte edo erakundek herritarrarentzat erabilgarria den informazioa eskaintzen dute beren web orrien bidez. ERTE bat izapidetzeko, langabezia eskatzeko edo zergak ordaintzeko moduari buruzko zalantzak badituzu, artikulu honetan adierazten dizugu non konpon ditzakezun.\nMerkataritza ganberen eta enpresaburuen elkarteen webguneak\nWebgune hauetan, besteak beste, jarduera baimenduen eta baimendu gabeen zerrenda, telelanerako laguntzak, zorraren gerorapena nola eskatu, zergak ordaintzeko gidak edo COVID-19 delakoak ERTE aurkezteko jarraibideak kontsulta ditzakezu.\nMerkataritza ganberak. Bere webgunean, lurraldeko merkataritza-ganbera guztietarako estekak daude, bakoitzak eskaintzen duen informazioarekin (ikus hemen). Espainiako Merkataritza Ganberaren telefonoa 915 906 900 da.\nEnpresaburu Gazteen Espainiako Konfederazioa. Informazioa ematen du bere webgunean eta 914 350 905 telefonoan.\nInformazio autonomikoko webguneak\nGobernu autonomikoen web orri ofizialek COVID-19 delakoarekin zerikusia duten laguntza eta neurri ekonomiko, baimen edo tramite guztiei buruzko informazioa ematen dute.\nAndaluzia: Andaluziako web guneak ERTE bideratzeko modua azaltzen du.\nAragoi: webgune honek, tramiteei eta laguntzei buruzko informazioa emateaz gain, joan-etorrietarako baimenak deskargatzeko aukera ematen du (ikus hemen).\nAsturias: Printzerriaren webgunean zehazten dira COVID-19 delakoaren ondorio ekonomiko eta sozialak gutxitzeko hartu diren neurriak.\nKanariar Uharteak: hemen ematen da COVID-19 erakundeak ohiz kanpoko neurrien berri.\nKantabria: web autonomiko honek azken ordenantzak eta ebazpenak biltzen ditu.\nGaztela-Mantxa: webgune honek koronabirusaren ondoriozko ERTE izapidetzeko moduari buruzko informazioa ematen du.\nGaztela eta Leon: hemen kontsulta daiteke izapide autonomikoei buruzko informazio guztia.\nKatalunia: eremu guztiei buruzko informazioa eskaintzen du COVID-19 delakoari buruz (ikus hemen).\nCeuta: kontsultatu hemen koronabirusaren neurriak.\nMadrilgo Erkidegoa: informazio erabilgarria ematen die enpresei, langileei eta autonomoei alarma-egoeraren aurrean (ikus hemen).\nValentziako Erkidegoa: webguneak covi-19ri buruzko informazioa zentralizatzen du eremu guztietan.\nExtremadura: herritarren atariak informazio baliagarria ematen du koronabirusaren krisia kudeatzeko.\nGalizia: COVID-19 delakoaren ondorioak minimizatzeko presako enplegu-neurriei buruzko informazioa ematen du webgune honek.\nBalear Uharteak: enpresa eta langileentzako neurri guztiak hartzen ditu (hemen begira dezakezu).\nMelilla: koronabirusari buruzko informazioa ematen du (ikus hemen).\nMurtzia: ERTE delakoen tramitazioari buruzko informazioa eskaintzen du (ikus hemen).\nNafarroa: COVID-19 krisiari buruzko galdera ez-sanitarioei erantzuten die (ikus hemen).\nEuskadi: hemen neurri ekonomikoei, hezkuntzari, industriari eta abarri buruzko informazioa lor dezakezu.\nErrioxa: herritarrei eta enpresei informazio praktikoa ematen die koronabirusaren krisian (hemen).\nTramiteak ebazteko webguneak\nLangabeziari buruzko zalantzak. Estatuko Enplegu Zerbitzu Publikoaren (SEPE) web guneek egoerari buruzko informazio eta izapide guztiak eskaintzen dituzte: langabezian izena ematea, zigilatzea, etab. Hemen, webgune honetan edo hemen kontsulta dezakezu. SEPEren telefonoak bi dira: 900 81 24 00 herritarrentzat eta 900 81 24 01 enpresentzat.\nNAN eta pasaportea. Alarmak dirauen bitartean, pasaporteen eta NANaren igorpenak eta berritzeak atzeratzen dira, NANaren aurretiazko hitzorduaren webguneak adierazten duen bezala.\nGidabaimena. Trafikoko Buruzagitzan egin behar dituzun izapideen berri eman dezakezu, alarma-egoera indarrean dagoen bitartean eten egin baitira (ikus hemen).\nIAT. Argitu itzazu IATri buruzko zalantzak (ikus hemen eta hemen).


Boni Laskuraingo bidegorria, uda bukaerarako - Goiena.eus\nMaite Txintxurreta 2017-04-19 16:08 Kirola Bergara\nBoni Laskurain eta Ernai kaleen arteko bidegorri zatia egiteko lanak apirilaren 3an hasi zituzten, eta sei hilabeteko epea dute lanok; dena den, lehenago amaituko direla aurreikusi du Udalak. San Joxepe elkartearen parean hesi bat jarriko dute oinezkoen eta txirrindularien bideak hobeto bereizteko.\nUdalak Zetabi Arkitektura Bulegari esleitu zion proiektu teknikoa (6.031,85 eurotan), eta exekuzioa, berriz, Sasoi eraikuntza enpresari (180.000 eurotan).\nBoni Laskuraingo bidegorri zati berriaren aurkezpenean, Elena Lete alkateak nabarmendu du gaur egun ere pasealekuari "bidegorri erabilera" ematen zaiola, oinezko zein txirrindulari ugari igarotzen baitira bertatik. Hori dela eta, lanon helburu nagusia "trafiko hori ordenatzea" dela argitu du. Horrez gain, nabarmendu du gune horretan ikastetxe ugari eta hezkuntza osasun eta kirol instalazioak daudela; hortaz, erabilera handia duenez, "bereziki garrantzitsua" deritzo. Arlo honetan, proiektua zehaztean hainbat eragilerekin batera burututako partaidetza prozesua nabarmendu gura izan du alkateak. Ikastetxeek edota San Joxepe elkarteak parte hartu dute, eta "haien beharrak kontuan izanez" burutu dute proiektua, Leteren esanetan.\nAlkateak nabarmendu du honakoa "aurrerapauso garrantzitsua" izango dela herriko bidegorri sarea osatzeko bidean: "gogoratu behar da Gipuzkoako Foru Aldundiak Urteaga kalean bidegorriari amaiera ematen dion puntutik -etorkizunean Antzuola eta Bergara lotuko dituen bidegorria egingo duten gunean- autobus geltokiaren ondoan dagoen puntura arteko bidegorriko lanak ere abian direla, eta Ernai kalearen biribilgunetik Buruñao auzoko zubira bidegorria ere laster egingo dela".\nBoni Laskurain eta Ernai arteko bidegorria amaituta, Ugarte kaleko (Aintxintxurri gunea) bidegorri zatiaren lanekin hasiko da Udala eta 2018 urtera begira, aldiz, San Antoniokoaren lanak hastea aurreikusten da.\nOraingoan eraikiko duten bidegorri zatiak 600 metroko luzera izango du, Udaleko aparejadore Edu Alvarezek azaldu duenez. Zati horretan, Boni Laskurain kalearen atzealdetik sartuko da bidegorria, eta beheranzkoan eskuinaldetik joango da. Hala, gaur egun bertan dauden eserleku eta kirol tresnak pasealekuaren beste aldean jarriko dituzte, lorategiaren ondoan, hain zuzen. Hilerri parean, berdegunetik joango da bidegorria, eta aurrerago, espaloitik. Hain zuzen, San Martin Herri Eskola pareko gunean espaloia handitu egingo dute oinezkoek zein bizikletek toki handiagoa izan dezaten.\nZubiari dagokionean, Alvarezek azaldu du ezkerreko espaloia txirrindulariek erabiltzeko izango dela, bertatik pasako dela bidegorria, alegia. Eskuineko aldea, berriz, oinezkoendako izango da. Nabarmendu dute Alkabietako 7,9 eta 11 zenbakien aurrealdean ez dutela jabetza pribatuko lurren gaineko akordiorik lortu, eta zati horrek, beraz, egungo moduan jarraituko duela.\n1 Aratz Gomez euskal presoa askatu dute 18 urte kartzelan egon ostean\n2 Maria Ubarretxena: "Heroina kontsumitzaileak identifikatuta ditugu, ez da arazo orokor bat"\n3 Bergarako igerilariek lan ederra egin dute Benidormeko Oceanman proban\n4 Auto-ilarak eragiten ari da Zubillagara bidean gertatu den istripua\n5 Kalebarreneko jaiak ospatuko dituzte egubakoitz eta zapatuan\n6 'Handia' filma Oñatin eta Arrasaten ikusgai\nBergara / Kirola\nKanpoan jokatuko dute Fagor Industrialek eta Ford Mugarrik\n'Harmailatik' kronika: Osintxuko II. Mendi Lasterketa


Eskubaloiari lotutako ekintzaz beteta egongo da datorren astea - Oñati - Goiena.eus\nEskubaloiari lotutako ekintzaz beteta egongo da datorren astea\nEneko Azurmendi 2016-06-02 11:58\nJuan Carlos Elorza zenaren gaineko solasaldi batez gain, trebakuntza jardunaldiak ere izango dira kultura etxean, hainbat hitzaldiz osatuta.\nEuskal Eskubaloi Federazioak antolatuta, datorren astean hainbat solasaldi eta hitzaldi izango dira kultura etxean.\nHasteko, ekainaren 7an, Juan Carlos Elorza zena oroitzeko, Gara eta Egin egunkarietan bere lankide izandako kazetariek solasaldi moduko bat eskainiko dute bertara gerturatzen direnekin batera. Juan Carlos Elorzaren ekarria Gara eta Egin egunkarietan izena edukiko du solasaldiak. Kultur etxean izango da, 19:00etan.\nTrebakuntza jardunaldiei dagokienez, aurkezpena ekainaren 10ean, egubakoitza, izango da kultura etxean, 16:45ean. Juan Luis Amedillok eta Jose Manuel Ruiz de Cenzanok emango diete hasieran jardunaldiei. Segidan, 17:00etan, Unai Arrietak hitzaldi bat eskainiko du, Entrenatzailea eta lesioen alde psikologikoak izenekoa.\nEkainaren 11 ere bi hauen aurkezpenarekin hasiko da, 9:15ean. Ostean, 9:30ean, Aisialdia eta haurtzaroko okupazio espaziala hitzaldia emango du Juan Antonio Morenok. Ondoren, Reyes Carrerek beste hitzaldi bat eskainiko du, Haurtzaroko sakontasun defentsiboaren garrantzia. Azkenik, 13:00etan, Haurtzarorako lan proposamena hitzaldia emango dute Miguel Angel Izquierdok, Garikoitz Garagarzak eta Hugo Sanchezek. Jardunaldi hauetan izena emateko, Federazioko webguneandagoen inprimaki bat bete beharko da. Osi kirolak dendan ere eskuratu ahal izango da informazioa.\nAitor Billar selekzioarekin\nEuskadiko eta Egiptoko 21 urtez azpiko selekzioek ekainaren 10ean, egubakoitza, jokatuko duten partidurako deitu dute Aitor Billar jokalari oñatiarra.